Πρόταση απόφασης του Συμβουλίου για τη θέσπιση ειδικού προγράμματος έρευνας και τεχνολογικής ανάπτυξης στον τομέα των τεχνολογιών των πληροφοριών (1994-1998) (94/C 228/03) (Κείμενο που παρουσιάζει ενδιαφέρον για τον ΕΟΧ) COM(94) 68 τελικό - 94/0081(CNS)

(Υποβλήθηκε από την Επιτροπή στις 30 Μαρτίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 130 Θ παράγραφος 4,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι το Συμβούλιο και το Ευρωπαϊκό Κοινοβούλιο, με την απόφασή τους . . ./. . ./ΕΟΚ, θέσπισαν το τέταρτο πρόγραμμα-πλαίσιο κοινοτικών ενεργειών έρευνας, τεχνολογικής ανάπτυξης και επίδειξης (καλούμενων στο εξής Ε & ΤΑ) για τη χρονική περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα των τεχνολογιών των πληροφοριών 7 ότι η παρούσα απόφαση βασίζεται στην αιτιολόγηση που εκτίθεται στο προοίμιο της παραπάνω απόφασης 7

ότι το άρθρο 130 Θ παράγραφος 3 προβλέπει ότι το πρόγραμμα-πλαίσιο εφαρμόζεται μέσω ειδικών προγραμμάτων, τα οποία εντάσσονται σε καθεμία από τις δράσεις που το απαρτίζουν 7 ότι σε κάθε ειδικό πρόγραμμα προσδιορίζεται ο τρόπος εκτέλεσής του, καθορίζεται η διάρκειά του και προβλέπονται τα μέσα που κρίνονται απαραίτητα 7

ότι το παρόν πρόγραμμα θα υλοποιηθεί κυρίως με ενέργειες επιμερισμένων δαπανών, συντονισμένες ενέργειες, προπαρασκευαστικά και συνοδευτικά μέτρα καθώς και μέτρα στήριξης 7

ότι, σύμφωνα με το άρθρο 130 Θ παράγραφος 3, πρέπει να εκτιμηθούν τα χρηματοδοτικά μέσα που απαιτούνται για την εκτέλεση του παρόντος ειδικού προγράμματος 7 ότι τα οριστικά ποσά καθορίζονται από την αρμόδια για τον προϋπολογισμό αρχή ανάλογα με τη σχετική προτεραιότητα, η οποία αποδίδεται στον τομέα που αποτελεί αντικείμενο του παρόντος προγράμματος εντός της πρώτης δράσης του τετάρτου προγράμματος-πλαισίου 7

ότι η απόφαση . . ./. . ./ΕΟΚ (τέταρτο πρόγραμμα-πλαίσιο) προβλέπει ότι ο μέγιστος συνολικός προϋπολογισμός του τετάρτου προγράμματος-πλαισίου θα επανεξεταστεί το αργότερο στις 30 Ιουνίου 1996 με προοπτική να προσαυξηθεί 7 ότι, ως αποτέλεσμα αυτής της επανεξέτασης, ενδέχεται να αυξηθεί και το ποσό που κρίνεται αναγκαίο για την εκτέλεση του παρόντος προγράμματος 7

ότι οι τεχνολογίες των πληροφοριών αποτελούν όλο και περισσότερο τη βάση της βιομηχανίας, των υπηρεσιών και των άλλων οικονομικών και κοινοτικών δραστηριοτήτων 7 ότι είναι απαραίτητες για την υποδομή που προκύπτει από τις πληροφορίες και ζωτικές για την ανταγωνιστικότητα όλων των βιομηχανιών και υπηρεσιών 7 ότι συνεισφέρουν στη βελτίωση της ποιότητας της ζωής και των συνθηκών εργασίας 7 ότι απαιτούν σημαντικές προσπάθειες έρευνας και ανάπτυξης, που καθιστούν απαραίτητη διακρατική συνεργασία, προσπάθειες διάδοσης και αξιοποίησης των αποτελεσμάτων, καθώς και κατάρτισης 7 ότι οι τεχνολογίες των λογισμικών, οι τεχνολογίες των κατασκευαστικών στοιχείων και υποσυστημάτων, οι τεχνολογίες πολλαπλών μέσων, τα ανοικτά συστήματα μικροϋπολογιστών, ο λογισμός και τα δίκτυα υψηλής επίδοσης, οι τεχνολογιές που αφορούν τις διαδικασιές των επιχειρήσεων, η ενσωμάτωση στην κατασκευή, η μακροπρόθεσμη αντίστοιχη έρευνα θεωρούνται ως έχοντα προτεραιότητα στην απόφαση . . ./. . ./ΕΚ (τέταρτο πρόγραμμα-πλαίσιο) 7

ότι το παρόν πρόγραμμα μπορεί να συνεισφέρει αισθητά στην ανάκαμψη της οικονομικής ανάπτυξης, στην ενίσχυση της ανταγωνιστικότητας και στην ανάπτυξη της απασχόλησης στην Κοινότητα, όπως αναφέρει το Λευκό Βιβλίο «Ανάπτυξη, ανταγωνιστικότητα και απασχόληση» (1) 7

ότι το περιεχόμενο του τετάρτου προγράμματος-πλαισίου κοινοτικών ενεργειών Ε & ΤΑ καθορίστηκε με βάση την αρχή της επικουρικότητας 7 ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την αρχή αυτή στον τομέα των τεχνολογιών των πληροφοριών 7

ότι η απόφαση . . ./. . ./ΕΟΚ (τέταρτο πρόγραμμα-πλαίσιο) προβλέπει ότι κοινοτική δράση δικαιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας, καθώς και στην προώθηση της αρμονικής ανάπτυξης στο σύνολό της, χωρίς να θίγεται ο στόχος της επιστημονικής και τεχνικής ποιότητας 7 ότι το παρόν πρόγραμμα θεωρείται ότι συντελεί στην επίτευξη αυτών των σκοπών 7

ότι το παρόν πρόγραμμα και η υλοποίησή του συμβάλλουν στην ενίσχυση της συνέργειας τόσο μεταξύ των δραστηριοτήτων Ε & ΤΑ που αναπτύσσουν στον τομέα των τεχνολογιών των πληροφοριών τα ερευνητικά κέντρα, τα πανεπιστήμια και οι επιχειρήσεις, ιδίως οι μικρομεσαίες, των κρατών μελών, όσο και μεταξύ αυτών και των αντίστοιχων κοινοτικών δραστηριοτήτων Ε & ΤΑ 7

ότι στο παρόν ειδικό πρόγραμμα έχουν εφαρμογή οι κανόνες συμμετοχής των επιχειρήσεων, ερευνητικών κέντρων (συμπεριλαμβανομένου του ΚΚΕρ) και πανεπιστημίων καθώς και οι κανόνες για τη διάδοση των αποτελεσμάτων της έρευνας, οι οποίοι καθορίζονται με τα μέτρα που προβλέπει το άρθρο 130 Ι 7

ότι, για την εφαρμογή του παρόντος προγράμματος, είναι δυνατόν να αποδειχθούν σκόπιμες, εκτός από τη σύνδεση με αυτό των χωρών που καλύπτονται από τη συμφωνία για τον Ευρωπαϊκό Οικονομικό Χώρο (ΕΟΧ), και δραστηριότητες διεθνούς συνεργασίας με άλλες τρίτες χώρες και διεθνείς οργανισμούς σύμφωνα με το άρθρο 130 Μ 7

ότι η εφαρμογή του παρόντος προγράμματος περιλαμβάνει επίσης δραστηριότητες για τη διάδοση και αξιοποίηση των αποτελεσμάτων της Ε & ΤΑ, ιδίως προς τις μικρομεσαίες επιχειρήσεις (MME) και, ειδικότερα, εκείνες που εδρεύουν στα κράτη μέλη ή στις περιφέρειες με τη μικρότερη συμμετοχή στο πρόγραμμα καθώς και δραστηριότητες για την τόνωση της κινητικότητας και της επιμόρφωσης των ερευνητών, που θα αναπτυχθούν εντός του παρόντος προγράμματος και κατά το μέτρο που θα απαιτήσει η σωστή εκτέλεσή του 7

ότι για την εφαρμογή του παρόντος προγράμματος είναι αναγκαίο να προβλεφθούν μέτρα με σκοπό να διευκολυνθεί η συμμετοχή των MME, κυρίως με τεχνολογική παρότρυνση 7

ότι πρέπει να εκτιμηθούν οι οικονομικές, κοινωνικές και περιβαλλοντικές επιπτώσεις, καθώς και οι ενδεχόμενοι τεχνολογικοί κίνδυνοι των δραστηριοτήτων που θα καλύψει το παρόν πρόγραμμα 7

ότι πρέπει αφενός να εξετάζεται διαρκώς και συστηματικώς η πρόοδος της εφαρμογής του παρόντος προγράμματος για να είναι δυνατή η προσαρμογή του, κατά περίπτωση, στις επιστημονικές και τεχνολογικές εξελίξεις στο συγκεκριμένο τομέα 7 αφετέρου πρέπει να διενεργηθεί σε εύθετο χρόνο ανεξάρτητη αξιολόγηση των επιτευγμάτων του προγράμματος με σκοπό να συγκεντρωθούν όλα τα στοιχεία εκτίμησης που θα είναι απαραίτητα κατά τον καθορισμό των στόχων του πέμπτου προγράμματος-πλαισίου Ε & ΤΑ 7 ότι, τέλος, όταν περατωθεί το πρόγραμμα αυτό, πρέπει να διενεργηθεί η τελική αξιολόγηση των αποτελεσμάτων του σε σχέση με τους στόχους που καθορίζονται στην παρούσα απόφαση 7

ότι το ΚΚΕρ δύναται να συμμετάσχει στις έμμεσες ενέργειες που καλύπτονται από το παρόν πρόγραμμα 7

ότι το ΚΚΕρ, μέσω του δικού του προγράμματος αμέσων ενεργειών, συμβάλλει και αυτό από την πλευρά του στην επίτευξη των στόχων της κοινοτικής Ε & ΤΑ στον ή στους τομείς που καλύπτονται από το παρόν πρόγραμμα 7

ότι ζητήθηκε σχετικά η γνώμη της Επιτροπής Επιστημονικής και Τεχνικής Έρευνας (CREST),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα έρευνας και τεχνολογικής ανάπτυξης στον τομέα των τεχνολογιών των πληροφοριών, για τη χρονική περίοδο από (ημερομηνία έγκρισης του παρόντος προγράμματος) έως 31 Δεκεμβρίου 1998, το οποίο ορίζεται στο παράρτημα Ι.

Άρθρο 2

1. Το ποσό που κρίνεται αναγκαίο για την εκτέλεση του προγράμματος ανέρχεται σε 1 911 εκατ. Ecu, συμπεριλαμβανομένου ποσοστού 7,2 % για τις δαπάνες προσωπικού και διοικητικής λειτουργίας.

2. Στο παράρτημα ΙΙ παρατίθεται ενδεικτική κατανομή του ποσού αυτού.

3. Το προαναφερόμενο ποσό, που κρίνεται αναγκαίο για την εκτέλεση του προγράμματος, ενδέχεται να αυξηθεί ως αποτέλεσμα της απόφασης που αναφέρεται στο άρθρο 1 παράγραφος 3 της απόφασης . . ./. . ./ΕΟΚ (τέταρτο πρόγραμμα-πλαίσιο) και σύμφωνα με αυτήν.

4. Οι διαθέσιμες πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή σύμφωνα με τις προτεραιότητες που έχουν καθοριστεί από το τέταρτο πρόγραμμα-πλαίσιο.

Άρθρο 3

Οι λεπτομέρειες της εκτέλεσης του παρόντος προγράμματος, πλην των αναφερομένων στο άρθρο 5, προσδιορίζονται στο παράρτημα ΙΙΙ.

Άρθρο 4

1. Η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, εξετάζει διαρκώς και κατά τρόπο συστηματικό την πρόοδο της εφαρμογής του παρόντος προγράμματος σε σχέση με τους στόχους που αναφέρονται στο παράρτημα Ι. Εκτιμά συγκεκριμένα κατά πόσον οι στόχοι, οι προτεραιότητες και τα χρηματοδοτικά μέσα ακολουθούν πάντοτε την εξέλιξη της κατάστασης. Με βάση τα αποτελέσματα αυτής της εξέτασης, υποβάλλει ενδεχομένως προτάσεις για την προσαρμογή ή τη συμπλήρωση αυτού του προγράμματος.

2. Ως συμβολή στη γενική αξιολόγηση των κοινοτικών δραστηριοτήτων που προβλέπεται στο άρθρο 4 παράγραφος 2 της απόφασης για τη θέσπιση του τετάρτου προγράμματος-πλαισίου, η Επιτροπή αναθέτει, σε εύθετο χρόνο, σε ανεξάρτητους εμπειρογνώμονες να αξιολογήσουν τις δραστηριότητες που θα αναληφθούν στον ή στους τομείς, τους οποίους καλύπτει άμεσα το παρόν πρόγραμμα, καθώς και τη διαχείρισή τους κατά την πενταετία που έχει προηγηθεί της αξιολόγησης αυτής.

3. Μετά τη λήξη του παρόντος προγράμματος, η Επιτροπή αναθέτει σε ανεξάρτητους εμπειρογνώμονες την τελική αξιολόγηση των αποτελεσμάτων του σε σχέση με τους στόχους που καθορίζονται στο παράρτημα ΙΙΙ του τετάρτου προγράμματος-πλαισίου και στο παράρτημα Ι της παρούσας απόφασης. Η έκθεση τελικής αξιολόγησης διαβιβάζεται στο Συμβούλιο, στο Ευρωπαϊκό Κοινοβούλιο και την Οικονομική και Κοινωνική Επιτροπή.

Άρθρο 5

1. Η Επιτροπή καταρτίζει πρόγραμμα εργασίας σύμφωνα με τους στόχους που αναφέρονται στο παράρτημα Ι και το αναπροσαρμόζει κατά περίπτωση. Στο εν λόγω πρόγραμμα καθορίζονται λεπτομερώς οι στόχοι και προσδιορίζονται τα στάδια εφαρμογής του ειδικού προγράμματος, καθώς και οι αντίστοιχες διατάξεις χρηματοδότησης.

Το πρόγραμμα εργασίας είναι επίσης δυνατόν να προβλέπει τη συμμετοχή σε ορισμένες δραστηριότητες προερχόμενες από το πλαίσιο Eureka.

2. Η Επιτροπή καταρτίζει προκηρύξεις για την υποβολή προτάσεων έργων με βάση το πρόγραμμα εργασιών.

Άρθρο 6

1. Υπεύθυνη για την εκτέλεση του προγράμματος είναι η Επιτροπή.

2. Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή η οποία απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή γνωμοδοτεί επί του σχεδίου αυτού, εντός προθεσμίας την οποία μπορεί να καθορίζει ο πρόεδρος σε συνάρτηση προς το επείγον του εν λόγω θέματος. Η γνώμη εκδίδεται σύμφωνα με την πλειοψηφία που προβλέπεται στο άρθρο 148 παράγραφος 2 της συνθήκης για την έγκριση αποφάσεων τις οποίες το Συμβούλιο καλείται να λαμβάνει κατόπιν προτάσεως της Επιτροπής. Κατά τις ψηφοφορίες στην επιτροπή, οι ψήφοι των αντιπροσώπων των κρατών μελών επηρεάζονται από τη στάθμιση η οποία ορίζεται στο προαναφερθέν άρθρο. Ο πρόεδρος δεν συμμετέχει στην ψηφοφορία.

Η Επιτροπή εγκρίνει τα προβλεπόμενα μέτρα εφόσον συμμορφώνονται προς τη γνώμη της επιτροπής.

Όταν τα προβλεπόμενα μέτρα δεν συμμορφώνονται προς τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν, μετά παρέλευση προθεσμίας ενός μηνός υπολογιζομένης από την υποβολή του θέματος στο Συμβούλιο, αυτό δεν έχει λάβει απόφαση, τα προτεινόμενα μέτρα εγκρίνονται από την Επιτροπή.

Άρθρο 7

1. Η διαδικασία που προβλέπεται στο άρθρο 6 παράγραφος 2 εφαρμόζεται στις εξής περιπτώσεις:

- στη θέσπιση και στην ενημέρωση του προγράμματος εργασίας που προβλέπεται στο άρθρο 5 παράγραφος 1,

- στην αξιολόγηση των έργων Ε & ΤΑ που προτείνονται για κοινοτική χρηματοδότηση, καθώς και του κατ' εκτίμηση ποσού της εν λόγω χρηματοδότησης ανά έργο, εφόσον αυτό υπερβαίνει τα 2 εκατ. Ecu ετησίως,

- στα μέτρα που πρόκειται να ληφθούν για την αξιολόγηση του προγράμματος,

- σε οποιαδήποτε τροποποίηση της ενδεικτικής κατανομής του ποσού που προβλέπεται στο παράρτημα ΙΙ, εφόσον αυτή δεν αποτέλεσε το αντικείμενο δημοσιονομικής απόφασης.

2. Σε κάθε συνεδρία της επιτροπής, η Επιτροπή την ενημερώνει σχετικά με την εξέλιξη της εφαρμογής του συνόλου του προγράμματος.

Άρθρο 8

1. Η Επιτροπή εξουσιοδοτείται, κατά την έννοια του άρθρου 228 παράγραφος 1, να έρχεται σε διαπραγματεύσεις για τη σύναψη διεθνών συμφωνιών με τρίτες ευρωπαϊκές χώρες με σκοπό τη σύνδεσή τους με το σύνολο του προγράμματος ή μέρος του.

Άρθρο 9

Η παρούσα απόφαση απευθύνεται στα κράτη μέλη.

(1) COM(93) 700 τελικό της 5. 12. 1993.

ΠΑΡΑΡΤΗΜΑ Ι

ΣΤΟΧΟΙ ΚΑΙ ΕΠΙΣΤΗΜΟΝΙΚΟ ΚΑΙ ΤΕΧΝΙΚΟ ΠΕΡΙΕΧΟΜΕΝΟ

Το ειδικό πρόγραμμα για τις τεχνολογίες πληροφοριών αντικατοπτρίζει απόλυτα τις κατευθύνσεις του τετάρτου προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και τεχνολογικούς στόχους.

Η παράγραφος Ι.1.Γ του παραρτήματος ΙΙΙ του προγράμματος-πλαισίου αποτελεί αναπόσπαστο μέρος του παρόντος προγράμματος.

Η νέα εστία της Ε & ΤΑ στα ειδικά προγράμματα ΤΠΕ είναι η νεοεμφανιζόμενη υποδομή πληροφοριών και επικοινωνιών, η οποία θα εξασφαλίσει τη βάση της κοινωνίας των πληροφοριών του μέλλοντος. Οι προτεινόμενοι χώροι Ε & ΤΑ είναι εκείνοι που είναι οι πλέον ζωτικοί για την ανάπτυξη της υποδομής, λαμβάνοντας υπόψη την ανάγκη επιλεκτικότητας και επικέντρωσης των προσπαθειών και με στόχο τη βελτίωση της ανταγωνιστικότητας του συνόλου της βιομηχανίας και της κατάστασης της απασχολήσεως στην Ευρωπαϊκή Ένωση, καθώς και την αναβάθμιση της ποιότητας ζωής.

ΓΕΝΙΚΟ ΠΛΑΙΣΙΟ

Από την εμφάνιση της ψηφιακής εκτέλεσης υπολογισμών κατά τα τέλη της δεκαετίας του '40, η χρήση των τεχνολογιών της πληροφορίας επεκτείνεται συνεχώς μέσα στην οικονομική και κοινωνική ζωή. Κατά τις τρεις πρώτες δεκαετίες επρόκειτο σε μεγάλο βαθμό για μεμονωμένους υπολογιστές με περιορισμένη τοπική δικτύωση, εγκατεστημένους σε εταιρείες και δημόσιες υπηρεσίες για την εκτέλεση ειδικών καθηκόντων. Επρόκειτο για μικρές νησίδες τεχνολογίας πληροφοριών, δύσχρηστες και δαπανηρές κατά τη λειτουργία. Με την εμφάνιση, κατά τα τελευταία δέκα έτη, του προσωπικού υπολογιστή, των ψηφιακών επικοινωνιακών δικτύων, των διεθνών προτύπων και των ανοικτών συστημάτων, στο σύνολό τους ωθούμενα από τον ενίοτε καταπληκτικό ρυθμό της τεχνολογικής προόδου, οι νησίδες έχουν μεγαλώσει και έχουν αρχίσει να συνενώνονται.

Οι τεχνολογίες της πληροφορίας υποστηρίζουν σήμερα σε αυξανόμενο βαθμό όλες τις βιομηχανίες παραγωγής και υπηρεσιών, καθώς και την παροχή κοινωνικών υπηρεσιών, όπως υγεία, παιδεία, μεταφορές και αναψυχή. Πλέον των επαγγελματικών σταθμών εργασίας, των εξυπηρετητών και των μεγάλων υπολογιστών, υπολογίζεται ότι υπάρχουν σήμερα στον κόσμο 140 εκατ. προσωπικοί υπολογιστές. Όμως, περίπου τρεις φορές περισσότεροι είναι οι ενσωματωμένοι υπολογιστές που προσφέρουν συγκριτικό πλεονέκτημα έναντι συμβατικών προϊόντων όπως τηλέφωνα, τηλεοράσεις, παιχνίδια, φωτογραφικές μηχανές, οχήματα και πλυντήρια, καθώς επίσης και σε εξοπλισμό υψηλής τεχνολογίας.

Βρισκόμαστε στην αρχή της μετάβασης σε νέα πληροφοριακή υποδομή της κοινωνίας και βιομηχανίας, σε στιγμή που σημαδεύει την προώθηση ενός ποιοτικού μετασχηματισμού στην επίπτωση των τεχνολογιών πληροφοριών έπειτα από σαράντα χρόνια ποιοτικής ανάπτυξης. Η υποδομή πληροφοριών είναι η δέσμη υπηρεσιών και τεχνολογιών που παρέχουν εύκολη πρόσβαση σε αξιοποιήσιμες πληροφορίες για κάθε πολίτη ή επιχείρηση, οποτεδήποτε, οπουδήποτε. Για τον πολίτη πρόκειται για το «παγκόσμιο χωριό» που τόσο καιρό περίμενε, για την επιχείρηση είναι ο «παγκόσμιος χώρος εργασίας». Η υποδομή συνενώνει την επεξεργασία πληροφοριών, την αποθήκευση και την ανάκτησή τους, τη μετάδοση καθώς και το περιεχόμενο των πληροφοριών καθευατό. Η πλέον καίρια πτυχή της υποδομής πρόκειται να είναι η δυνατότητα χρησιμοποίησης και διαχείρισης των πληροφοριών: οι τεχνολογίες της πληροφορίας (ΤΠ) έχουν επιτρέψει την παραγωγή και διάθεση πολύ μεγάλου ποσού πληροφοριών 7 η επόμενη πρόκληση είναι να παράσχουν τη δυνατότητα κατανόησής τους.

Το νέο αυτό στάδιο στην ανάπτυξη της κοινωνίας της πληροφορίας παρουσιάζει σε ορισμένες πτυχές του ομοιότητες με τη μετάβαση, στη δεκαετία του 1930, σε νέο βιομηχανικοοικονομικό σύστημα που βασίζεται σε φθηνό πετρέλαιο και μαζική παραγωγή, και προηγουμένως, κατά τη δεκαετία του 1880, από τη βιοτεχνία στο φθηνό σίδηρο και την παραγωγή σε μεγάλες ποσότητες. Όπως και στις δύο προηγούμενες περιπτώσεις, η μετάβαση συνοδεύεται από οικονομική ύφεση, ανεργία και σημαντική αναδιάρθρωση στη βιομηχανία.

Οι επιχειρήσεις του τομέα των τεχνολογιών της πληροφορίας καθαυτές αντιμετωπίζουν συμπιεσμένα περιθώρια και φθίνοντα κέρδη ταυτόχρονα με την περαιτέρω επέκταση της εφαρμογής των τεχνολογιών πληροφοριών. Τα σύνορα διαβρώνονται μεταξύ προμηθευτών και χρηστών, μεταξύ επαγγελματικών αγρών και καταναλωτικών αγορών, και μεταξύ των βιομηχανιών ΤΠ και λοιπών βιομηχανικών κλάδων. Παρατηρούμε την άνδρωση της νέας «ψηφιακής βιομηχανίας».

Η επιστροφή σε ισχυρή οικονομία και πληρέστερη απασχόληση, όχι μόνο στον κλάδο της τεχνολογίας πληροφοριών αλλά σε όλους τους βιομηχανικούς κλάδους, θα επηρεαστεί σε μεγάλο βαθμό από την ταχύτητα και την επιτυχία με τις οποίες θα ολοκληρωθεί ο διαρθρωτικός μετασχηματισμός και θα εγκατασταθεί η νέα πληροφοριακή υποδομή.

Πίσω από την ανάπτυξη των τεχνολογιών της πληροφορίας και της μελλοντικής πληροφοριακής υποδομής βρίσκεται μια σημαντική ερευνητική και αναπτυξιακή προσπάθεια. Καθώς επιταχύνεται ο ρυθμός της τεχνολογικής ανάπτυξης και αυξάνονται οι ανταγωνιστικές πιέσεις, καθώς αυξάνονται η συνθετότητα και οι δαπάνες Ε & ΤΑ, πρέπει οι επιχειρήσεις και τα ιδρύματα να διευρύνουν τον ορίζοντά τους ώστε να εντοπίσουν την εμπειρογνωμοσύνη και την κρίσιμη μάζα που χρειάζονται. Το κοινοτικό πρόγραμμα για Ε & ΤΑ στις ΤΠ, το πρόγραμμα Esprit, συνέβαλε από το 1984 στη διατύπωση των αναγκών αυτών σε ευρωπαϊκό επίπεδο.

Μέσα στο τέταρτο πρόγραμμα-πλαίσιο, το πρόγραμμα ΤΠ προτείνει νέες προσεγγίσεις και προσανατολισμούς με σκοπό να ανταποκριθεί στις νέες απαιτήσεις της τρέχουσας δεκαετίας, στηριζόμενο στα προηγούμενα επιτεύγματα του Esprit.

Το πρόγραμμα ακολούθησε κατά τη δεκαετία του 1980 πολιτική τεχνολογικής ώθησης που στόχευε την αναπτυσσόμενη βιομηχανία ΤΠ. Στη δεκαετία του 1990, με τη νέα εστίαση στην ανάπτυξη της πληροφοριακής υποδομής και την έμφαση που δίδεται στην πρόσβαση και την ευχρηστία, το πρόγραμμα καθοδηγείται σε μεγάλο βαθμό από τις ανάγκες των χρηστών και της αγοράς. Ο γενικός στόχος είναι να συμβάλλει στην υγιή ανάπτυξη της πληροφοριακής υποδομής, ώστε να βελτιώσει την ανταγωνιστικότητα όλων των βιομηχανικών κλάδων στην Ευρώπη και να συμβάλει στη βελτίωση της ποιότητας ζωής.

Το πρόγραμμα ΤΠ πρέπει να είναι εστιασμένο και επιλεκτικό, ώστε να διασφαλίσει την αποδοτική χρήση των πόρων και να αποφύγει τη διασπορά προσπαθειών. Η εστίαση δεν απορρέει μόνο από προσεκτική επιλογή του τεχνικού περιεχομένου, αλλά επίσης και από τον τρόπο με τον οποίο διεξάγεται η Ε & ΤΑ. Ως προς το περιεχόμενό τους, οι επιλεγόμενες περιοχές Ε & ΤΑ πρέπει να είναι αυτές που θα δώσουν τη μεγαλύτερη ώθηση στην οικοδόμηση της πληροφοριακής υποδομής, αυτές που θα δώσουν έμφαση στην πρόσβαση, στην εύκολη χρήση και τη βέλτιστη πρακτική, καθώς και αυτές που θα ευνοήσουν τη δεσπόζουσα θέση της Ευρώπης στις τεχνολογίες γενικής χρήσεως. Ταυτόχρονα, πρέπει το πρόγραμμα να αποτελέσει το ορθό κίνητρο για τις ευρωπαϊκές βιομηχανίες ΤΠ.

Οι νέες τεχνολογίες, διεργασίες και τεχνικές που θα αναπτυχθούν εντός του προτεινόμενου προγράμματος ΤΠ θα επιλεγούν βάσει του δυναμικού τους για συμβολή στην ανταγωνιστικότητα μέσω της βοήθειας που θα παράσχουν στην αύξηση της ανταγωνιστικότητας της ευρωπαϊκής βιομηχανίας. Επιδρούν έμμεσα στην παραγωγικότητα μέσω της ικανότητάς τους για βελτίωση του εργασιακού περιβάλλοντος διαμορφώνοντας έτσι αποτελεσματικότερο εργασιακό δυναμικό. Προσφέρουν τη βάση για τη μετάβαση σε νέες επιχειρηματικές διεργασίες και νέους τρόπους βιομηχανικής λειτουργίας - μετάβαση που πρέπει να δαμάσουν οι ευρωπαϊκές επιχειρήσεις ώστε να παραμείνουν ανταγωνιστικές σε παγκόσμια κλίμακα. Οι τεχνολογίες και διεργασίες συνιστούν ουσιαστικό στοιχείο για τη δημιουργία της οικονομίας με υψηλή προστιθέμενη αξία. Η τόνωση της μεταφοράς τεχνολογίας και η κατάρτιση των μηχανικών συμβάλλει, επιπλέον, στη δημιουργία των απαιτούμενων, για τη νεοεμφανιζόμενη κοινωνία των πληροφοριών, δεξιοτήτων και ανθρωπίνων πόρων, και προετοιμάζει το ευρωπαϊκό εργασιακό δυναμικό για τα αυριανά καθήκοντα.

Οι δραστηριότητες που αφορούν την ανάλυση της τεχνολογικής και της βιομηχανικής ανάπτυξης, καθώς και της κοινωνικοοικονομικής επίπτωσης της Ε & ΤΑ στον τομέα των ΤΠ πρόκειται να ενισχυθούν. Οι δραστηριότητες αυτές θα παράσχουν το γενικό πλαίσιο κατανόησης που θα καταστήσει δυνατή την καλύτερη διάρθρωση της σχέσης μεταξύ πολιτικής Ε & ΤΑ αφενός και βιομηχανικών στόχων και στρατηγικής αφετέρου.

Το πρόγραμμα πρέπει να παρουσιάζει δυνατότητα ανταπόκρισης ώστε να μπορεί να συμβαδίζει με τις ταχέως εξελισσόμενες ανάγκες των χρηστών καθώς και με τον επιταχυνόμενο ρυθμό της τεχνολογικής ανάπτυξης. Η λεπτομερής πρόβλεψη του συνόλου των αναγκών Ε & ΤΑ για τα επόμενα έτη είναι δύσκολη και επομένως πρέπει να υπάρχει η ευελιξία για ρύθμιση και προσαρμογή του.

Το πρόγραμμα θα επιδιώξει να ευνοήσει τη συνοχή με την παροχή διεπαφών για τη χρήση των διαρθρωτικών πόρων στην Ε & ΤΑ. Για τη μέγιστη αξιοποίηση των δραστηριοτήτων Ε & ΤΑ που διαθέτει, προτείνεται κατά περίπτωση στο πρόγραμμα η επιδίωξη συντονισμού με το πρόγραμμα Eureka, προσφέροντας πεδίο δράσης για τη μεταφορά των αποτελεσμάτων στην αγορά, καθώς και για συναφείς πρωτοβουλίες σε κράτη μέλη.

ΔΡΑΣΤΗΡΙΟΤΗΤΕΣ ΕΤΑ

Για να ανταποκριθεί στις μεταβαλλόμενες αυτές απαιτήσεις, το πρόγραμμα ΤΠ προτείνει νέους προσανατολισμούς, τόσο ως προς το τεχνικό περιεχόμενο όσο και κατά την υλοποίηση. Ως προς την τελευταία, το πρόγραμμα προτείνει να δοθεί μεγαλύτερη έμφαση σε δίκτυα αριστείας, και να χρησιμοποιηθούν συνεργασίες προμηθευτών-χρηστών καθώς και απλοποιημένων διαδικασιών διαχείρισης. Το πρόγραμμα θα εισαγάγει αριθμό εστιασμένων δεσμών, μια νέα δυνατότητα Ε & ΤΑ, που βασίζεται στην εμπειρία της πρωτοβουλίας ανοικτών συστημάτων μικροεπεξεργαστών (ΟΜΙ). Σε όλες τις δραστηριότητες Ε & ΤΑ αναμένεται ισχυρή δέσμευση εκ μέρους της βιομηχανίας για την εκμετάλλευση των αποτελεσμάτων της συνεργασίας.

Ορισμένα δίκτυα αριστείας έχουν ήδη ξεκινήσει ως μέρους του Esprit στο τρίτο πρόγραμμα-πλαίσιο. Σε ένα δίκτυο αριστείας συναντώνται η βιομηχανία, χρήστες, πανεπιστήμια και ερευνητικά κέντρα με κοινό ερευνητικό αντικείμενο. Το δίκτυο συνδυάζει την κρίσιμη μάζα των κέντρων αριστείας με τα οφέλη για την κατάρτιση και μεταφορά τεχνολογίας που προκύπτουν από τη γεωγραφική διασπορά. Τα δίκτυα αριστείας μπορούν να αποβούν ιδιαιτέρως επωφελή για ομάδες σε απομακρυσμένες περιοχές μέσω του διαύλου που παρέχουν για την κατάρτιση, τη μεταφορά τεχνολογίας και την πρόσβαση σε εμπειρογνωμοσύνη και πόρους.

Οι συνεργασίες προμηθευτών-χρηστών συμπληρώνουν τα κοινά ερευνητικά έργα. Οι επιχειρήσεις εφοδιασμού και χρήστες σχηματίζουν κοινοπραξία αποσκοπώντας σε νέα Ε & Α, όπου οι χρήστες έχουν ιδιαίτερο συμφέρον από τη χρησιμοποίηση και εκμετάλλευση των αποτελεσμάτων της συνεργασίας. Τούτο μπορεί να συμβάλει στην παράκαμψη των προβλημάτων προσέγγισης πελατών που αντιμετωπίζουν εταιρείες υψηλής τεχνολογίας με καινοτόμα προϊόντα.

Η συμμετοχή στο πρόγραμμα θα διευκολυνθεί περαιτέρω με την εισαγωγή απλοποιημένων εξορθολογισμένων διαδικασιών σύμφωνα με προτάσεις που εξετάζονται στην Επιτροπή. Σκοπός είναι η απλοποίηση της διαδικασίας προσκλήσεων και αξιολόγησης και ο περιορισμός του κόστους κατάρτισης προτάσεων.

Οι στοχοθετημένες δέσμες έργων συνιστούν μείζον καινοτόμο στοιχείο στο ειδικό αυτό πρόγραμμα. Μια δέσμη είναι μια ομάδα δραστηριοτήτων που καλύπτουν αριθμό περιοχών της τεχνολογίας, αλλά με ενιαίο και καλώς ορισμένο στόχο. Εκτός από συνεργατικά ερευνητικά έργα, μια δέσμη δύναται να συμπεριλαμβάνει και άλλα είδη δραστηριοτήτων, κατά τις ειδικές ανάγκες της. Στις δραστηριότητες αυτές μπορούν να περιλαμβάνονται δίκτυα αριστείας, ενώσεις χρηστών, συνεργασία με το Eureka, συντονισμός με εθνικές πρωτοβουλίες, διεθνής συνεργασία, διάδοση αποτελεσμάτων ή πρωτοβουλίες σχετικές με την κατάρτιση. Οι μεμονωμένες δραστηριότητες μέσα σε μια δέσμη ενδέχεται να είναι μικρότερης διάρκειας από τη διάρκεια ζωής ολόκληρης της δέσμης. Δραστηριότητες που ξεκίνησαν κατά την έναρξη του προγράμματος θα έχουν περατωθεί ενόσω η δέσμη θα παραμένει ενεργή και θα ακολουθήσει η έναρξη νέων δραστηριοτήτων. Η ευελιξία θα εξασφαλισθεί δίνοντας την ευκαιρία στους συμμετέχοντες, τη βιομηχανία, τις κυβερνήσεις και την Κοινότητα να καθορίσουν λεπτομερέστερα ή να επαναδιατυπώσουν τις επιλογές ανταποκρινόμενοι στις μεταβαλλόμενες ανάγκες ή σε νέα αντίληψή τους.

Η χαρακτηριστική για τα νέο πρόγραμμα προσέγγιση υποδομής και βέλτιστης πρακτικής παρέχει στις ΜΜΕ πλέον άμεση και ανοικτή πρόσβαση σε δραστηριότητες Ε & ΤΑ. Για αποτελεσματική χρήση της βελτιωμένης αυτής πρόσβασης θα λειτουργήσουν ειδικές διαδικασίες για τόνωση της συμμετοχής των ΜΜΕ στο πρόγραμμα, λαμβάνοντας υπόψη την πολυπλοκότητα και τη δαπάνη δημιουργίας κοινοπραξιών και κατάρτισης προτάσεων και αντλώντας πείρα από προηγούμενες επιτυχείς πρωτοβουλίες με στόχο ΜΜΕ, καθώς και δωρεών που καλύπτουν διερευνητικές φάσεις των δραστηριοτήτων. Τα δίκτυα αριστείας, οι συνεργασίες προμηθευτών-χρηστών και οι εστιασμένες δέσμες θα αποτελέσουν περαιτέρω κίνητρα για συμμετοχή ΜΜΕ.

Το τεχνικό περιεχόμενο του προγράμματος εστιάζει στις πλέον σημαντικές περιοχές για την ανάπτυξη της υποδομής πληροφοριών καθώς και όπου, λαμβανομένης υπόψη της αρχής της επικουρικότητας, η κοινοτική δράση θα χρησιμοποιήσει βέλτιστα τους διαθέσιμους πόρους. Οι εργασίες του προγράμματος κατευθύνονται τόσο στις βασικές τεχνολογίες και τις τεχνολογίες υποστήριξης όσο και σε επιλεγμένα θέματα που ενσωματώνουν τεχνολογίες σε συστήματα. Προτείνεται επιπλέον μακροπρόθεσμη έρευνα εκεί όπου οι προσπάθειες σε ευρωπαϊκό επίπεδο διαθέτουν το δυναμικό να οδηγήσουν σε τεχνολογικά άλματα.

Το λογισμικό αποτελεί δεσπόζον στοιχείο στην πληροφοριακή υποδομή και αντιπροσωπεύει ήδη περισσότερο από το μισό της αξίας των υπολογιστών και ενσωματωμένων συστημάτων. Το πρόγραμμα επικεντρώνεται σε τεχνικές και βέλτιστη πρακτική σε περιορισμένο αριθμό τεχνολογιών λογισμικού που παρέχουν τη δυνατότητα παραγωγής αξιόπιστου, αρθρού, αποδοτικού και χρηστικού λογισμικού. Τα ηλεκτρονικά συστατικά μέρη και υποσυστήματα αποτελούν τα φυσικά δομικά στοιχεία της υποδομής πληροφοριών που απαιτείται σε όλους τους βιομηχανικούς κλάδους για συστήματα και εφαρμογές 7 το πρόγραμμα συγκεντρώνεται σε Ε & ΤΑ για ημιαγωγούς σε περιοχές που έχει ανάγκη η ευρωπαϊκή βιομηχανία και όπου μπορεί να είναι ανταγωνιστική, με ιδιαίτερη έμφαση σε προηγμένα ολοκληρωμένα κυκλώματα για ειδικές εφαρμογές 7 σε περιφερειακά και ιδίως επίπεδες οθόνες και συστήματα συμπαγούς μνήμης 7 καθώς και στο εμφανιζόμενο πεδίο των μικροσυστημάτων. Οι τεχνολογίες πολυμέσων θα παράσχουν τη μελλοντική διεπαφή ανθρώπου-υποδομής πληροφοριών. Το πρόγραμμα συγκεντρώνεται γύρω από τις απαιτούμενες τεχνολογίες για τη δημιουργία, το χειρισμό, την παρουσίαση και αποθήκευση των πληροφοριών πολυμέσων. Η μετάδοση και οι εφαρμογές δεδομένων πολυμέσων θα καλυφθούν από τα προγράμματα τηλεπικοινωνιών και τηλεματικής.

Η εστιασμένη δέσμη τεχνολογίες για επιχειρησιακές διεργασίες αντιμετωπίζει την ενσωμάτωση των επιχειρήσεων στην πληροφοριακή υποδομή, καθώς και την αποτελεσματική χρήση ΤΠ στις επιχειρήσεις. Πρόκειται για περιοχή όπου μόλις αρχίζουν να διαφαίνονται σημαντικές βελτιώσεις στην ανταγωνιστικότητα. Η Ε & ΤΑ σε ΤΠΕ για ολοκλήρωση στην παραγωγή και μικροσυστήματα έχει ως στόχο της την ανάπτυξη νέων λύσεων ΤΠΕ για τη στήριξη προηγμένων και καινοτόμων διεργασιών παραγωγής και τεχνικής μελέτης. Βασίζεται και ενσωματώνει βασικές τεχνολογίες ΤΠ στην τεχνολογία λογισμικού, τα ανοικτά συστήματα, το σχεδιασμό με τη βοήθεια υπολογιστή, την κατάρτιση μοντέλων δεδομένων, τη μελέτη και σχεδιασμό βάσεων δεδομένων και τη μικροηλεκτρονική. Η Ε & ΤΑ στο πρόγραμμα Βιομηχανικών Τεχνολογιών βασίζεται σε τεχνολογίες πληροφοριών όπως και σε λοιπές τεχνολογίες γενικής χρήσεως σε μια προσπάθεια με κατεύθυνση την καινοτομία και συγκεκριμένες εφαρμογές σε ειδικούς τομείς της παραγωγής 7 η προσπάθεια αυτή προσφέρει με τη σειρά της νέες εισροές, γνώσεις και εμπειρογνωμοσύνη για μελλοντική Ε & ΤΑ στις τεχνολογίες πληροφοριών. Για την εξασφάλιση της συμπληρωματικότητας στη λειτουργία μεταξύ των δύο προγραμμάτων πρόκειται να διατηρηθεί συντονισμός και ενεργή διεπαφή καθ' όλη τη διάρκεια της εκτέλεσης των προγραμμάτων.

Η πρωτοβουλία ανοικτών συστημάτων μικροεπεξεργαστών συνεχίζει τις εργασίες που άρχισαν με το τρίτο πρόγραμμα-πλαίσιο για την ανάπτυξη προτύπων και τεχνολογιών για ανοικτά συστήματα μικροϋπολογιστών, περιοχή που έχει επίσης καίρια σημασία για τα ενσωματωμένα συστήματα. Η στοχοθετημένη δέσμη για υπολογιστές υψηλών επιδόσεων και σχηματισμό δικτύων στοχεύει στη βελτίωση της ευρωπαϊκής ικανότητας για εκμετάλλευση τεχνολογιών υπολογιστών υψηλότατων επιδόσεων, ικανότητα απαραίτητη τόσο για ενσωματωμένα συστήματα όσο και για τη διατήρηση της ανταγωνιστικότητας σε αυξημένο φάσμα βιομηχανιών.

Παρακάτω περιγράφεται η αιτιολογία και το περιεχόμενο κάθε περιοχής.

ΤΕΧΝΟΛΟΓΙΕΣ ΛΟΓΙΣΜΙΚΟΥ

Το αντικείμενο των εργασιών στον τομέα αυτό είναι η βελτίωση της ευρωπαϊκής ικανότητας για παραγωγή λογισμικού, μέσω τόνωσης της διασποράς της βέλτιστης πρακτικής λογισμικού, αποσκοπώντας στην αύξηση της παραγωγικότητας, την προαγωγή της ποιότητας και της αξιοπιστίας, καθώς και μέσω ενίσχυσης των ευρωπαϊκών δυνατοτήτων στην ανάδειξη τεχνολογιών λογισμικού και στην επεξεργασία κατανεμημένων πληροφοριών.

Το λογισμικό καθίσταται διαρκώς περισσότερο ο μείζων παράγων κόστους σε συστήματα ΤΠ, τάση που υπογραμμίζεται περαιτέρω από χρήστες ΤΠ, που παράγουν 70 % του συνόλου του λογισμικού και ασκούν αυξανόμενη επιρροή στην περιοχή αυτή. Η ζήτηση για την ανάπτυξη και παρακολούθηση συστημάτων εντάσεως λογισμικού αυξάνεται ταχύτερα απ' ό,τι η προσφορά. Βασική απαίτηση για όλες τις επιχειρήσεις αποτελούν τώρα μέθοδοι και εργαλεία για την παραγωγή προσαρμόσιμων και εξελισσόμενων συστημάτων εντάσεως λογισμικού σε προσιτές τιμές. Παρουσιάζεται περαιτέρω σε όλες τις βιομηχανικές χώρες σπάνις ειδικοτήτων και έλλειψη καλώς εμπεδομένων βιομηχανικών προσεγγίσεων. Με τις νέες εφαρμογές εισάγεται ένα συνεχές ρεύμα νέων τεχνικών προκλήσεων για τον παραγωγό επαγγελματικού λογισμικού.

Τα σύγχρονα συστήματα επεξεργασίας πληροφοριών παρουσιάζουν σε αυξανόμενο βαθμό τάση προς την κατανομή λειτουργιών και πληροφοριών, ώστε να ταιριάζουν περισσότερο στο χαρακτήρα των οργανισμών που εξυπηρετούν τα συστήματα. Η εξέλιξη αυτή είναι προφανής όχι μόνο στην επεξεργασία επιχειρηματικών δεδομένων, αλλά επίσης και στο βιομηχανικό έλεγχο και τα ενσωματωμένα συστήματα. Ωστόσο, η ανάπτυξη αξιόπιστων, επεκτάσιμων και εύχρηστων συστημάτων με τα χαρακτηριστικά αυτά συνιστά ιδιαίτερη πρόκληση. Συστήματα αυτού του είδους περιορίζουν ήδη δραστικά τις υπολογιστικές δαπάνες για χρήστες. Για τους πωλητές υλικού και λογισμικού και τους προμηθευτές υπηρεσιών προβλέπεται τώρα ότι το τμήμα αυτό της αγοράς ΤΠ θα καταστεί κρίσιμο πεδίο μάχης κατά τα μέσα της δεκαετίας του 1990. Πρόκειται για ένα στίβο στον οποίον επί του παρόντος δεν κυριαρχεί καμία εταιρεία και όπου η Ευρώπη διαθέτει ισχυρά ανεπτυγμένες δυνατότητες. Η δράση στην περιοχή αυτή θα συμβάλλει στην καλύτερη τοποθέτηση της ευρωπαϊκής βιομηχανίας στην υψηλά ανταγωνιστική και στρατηγική αυτή αγορά, καθώς και στην παροχή βασικών στοιχείων για την ευρωπαϊκή υποδομή πληροφοριών. Θα συνεισφέρει στη συγκέντρωση των οφελών που μπορεί να προσφέρει η σταδιακή «ψηφιοποίηση» της κοινωνικής υποδομής στο μεμονωμένο πολίτη καθώς και στις λιγότερο ευνοημένες περιοχές της Κοινότητας.

Για την αντιμετώπιση των θεμάτων αυτών οι εργασίες θα συγκεντρωθούν σε ορισμένες περιοχές: μεταφορά τεχνολογίας και διάδοση βέλτιστης πρακτικής λογισμικού 7 μέθοδοι και εργαλεία για βέλτιστη πρακτική 7 νεοεμφανιζόμενες τεχνολογίες λογισμικού 7 ανοικτές πλατφόρμες κατανεμημένης πληροφορικής 7 τεχνολογίες για κατανεμημένα συστήματα βάσεων δεδομένων 7 και προηγμένες τεχνικές για αλληλεπίδραση ανθρώπου-υπολογιστή. Θα υπάρξει στενή συνεργασία με συναφείς εργασίες σε άλλα ειδικά προγράμματα. Ανάλογα με τις ανάγκες, οι εργασίες θα ενισχυθούν από συνοδευτικά μέτρα για να επιταχυνθεί η αφομοίωση νέων τεχνολογιών, για τη διατήρηση της εγρήγορσης όσον αφορά νέες δυνατότητες, για την ανάπτυξη συνέργειας με άλλες ευρωπαϊκές και εθνικές πρωτοβουλίες, για την προαγωγή της συμμετοχής στη διαδικασία τυποποίησης καθώς και για την καθιέρωση διεθνούς συνεργασίας.

Οι πρωτοβουλίες για μεταφορά τεχνολογίας θα αναπτυχθούν για την προαγωγή της αφομοίωσης νέων τεχνολογιών παραγωγής λογισμικού καθώς και για την ανάπτυξη της επαγγελματικής κατάρτισης σε ευρεία κλίμακα. Τα βιομηχανικά πειράματα θα έχουν στόχο τη βελτίωση και την αναβάθμιση των πρακτικών ανάπτυξης του λογισμικού μέσω της ενσωμάτωσης νέων διαδικασιών, μεθόδων και εργαλείων στήριξης. Οι δράσεις διάδοσης που στοχεύουν στο να αυξήσουν την ευαισθητοποίηση στη βέλτιστη πρακτική με την καθιέρωση διακλαδικών και διεθνών ομάδων κοινών συμφερόντων θα συνυπάρξουν μαζί με κατάρτιση για την εισαγωγή των νέων πρακτικών, ιδίως σε επίπεδο διαχείρισης. Οι δραστηριότητες θα βρίσκονται σε στενό συντονισμό και θα είναι συμπληρωματικές με υφιστάμενους μηχανισμούς διάδοσης, όπου αυτό είναι δυνατό.

Στην περιοχή των μεθόδων και εργαλείων θα αναληφθεί Ε & ΤΑ για τη βελτίωση των τεχνικών ολοκλήρωσης για ανοικτά και κατανεμημένα συστήματα, αποδίδοντας ιδιαίτερη προσοχή στην ποιότητα, αξιοπιστία και ασφάλεια των συστημάτων εντάσεως λογισμικού. Θα γίνει χρήση τεχνικών και εργαλείων για τη στήριξη της κατάρτισης μοντέλων διαδικασιών και ταχείας εξέλιξης των απαιτήσεων και τεχνολογιών. Θα διεξαχθούν εργασίες επί νεοεμφανιζομένων αναπτυξιακών υποδειγμάτων, όπως συγχρονική μηχανολογία και συνεργατική ανάπτυξη θα διεξαχθούν για την παροχή μεθόδων και εργαλείων πακέτων για λογισμική στήριξη επιχειρήσεων. Θα διεξαχθούν επίσης εργασίες για την οργάνωση της διαδικασίας ανάπτυξης λογισμικού.

Μια τρίτη περιοχή θα έχει ως στόχο την ανάπτυξη και τον πειραματισμό με νεοεμφανιζόμενες τεχνολογίες λογισμικού που παρέχουν δυνατότητες συλλογιστικής, οι οποίες καθιστούν δυνατές μορφές νοημοσύνης, ευελιξία και προσαρμογή, και που στηρίζουν την κατάρτιση μοντέλων, την επανάχρηση και τη συμμετοχή σε διάφορα επίπεδα της γνώσης. Θα εξεταστούν περιβάλλοντα παραγωγής λογισμικού και τεχνικές ολοκλήρωσης για τη δημιουργία συνεργαζόμενων ή κατανεμημένων νοημόνων συστημάτων και για την κατάρτιση μοντέλων για στοιχεία γνώσεων για ολόκληρη την επιχείρηση ή για τον τομέα εφαρμογών. Αυτές οι μεσοπρόθεσμες εργασίες Ε & ΤΑ θα προωθηθούν από ανάγκες γενικής χρήσεως, όπως η ανάπτυξη και παρουσίαση σύνθετων, κατανεμημένων εφαρμογών εντάσεως αποφάσεων που υπάρχουν σε κάθε τομέα των ανθρωπίνων δραστηριοτήτων και που θα ασκήσουν θετική επίδραση στην ευρωπαϊκή ανταγωνιστικότητα καθώς και στην ολοκλήρωση και τη συνοχή.

Οι εργασίες στις ανοικτές κατανεμημένες πλατφόρμες πληροφορικής θα στραφούν στην αρχιτεκτονική των ανοικτών κατανεμημένων συστημάτων με ιδιαίτερη αναφορά σε θέματα φορητότητας, αξιοπιστίας, διαλειτουργικότητας και προτύπων 7 η ανάπτυξη βασικών συστατικών μερών, ιδιαιτέρως συστατικών μερών υλικο-λογισμικού για τη διαχείριση πληροφοριών, πρόσβασης και κατανομής λειτουργιών. Θα δοθεί ιδιαίτερη προσοχή στην ανάπτυξη και προαγωγή πακέτων λογισμικού. Για τη συμπλήρωση των δραστηριοτήτων Ε & ΤΑ θα γίνουν δράσεις για την καθιέρωση διαλόγων με βασικές ομάδες χρηστών και σύνταξης προτύπων που ασχολούνται με ανοικτά συστήματα, συμπεριλαμβανομένων των X/Open και Ewos. Θα μεθοδευθούν επιδείξεις μειζόνων εφαρμογών και βελτιώσεις στην πρακτική της οικοδόμησης ανοικτών, κατανεμημένων συστημάτων που θα επιτευχθούν μέσω ειδικών θεμάτων στη δραστηριότητα βέλτιστη πρακτική λογισμικού (Software Best Practice). Η κίνηση για ανοικτά συστήματα είναι παγκόσμια και θα βασιστεί στην καθιέρωση διεθνούς αποδεκτών προτύπων. Θα αποκατασταθούν σύνδεσμοι με τις κύριες δραστηριότητες, τόσο στις ΗΠΑ όσο και στην Ιαπωνία. Θα προαχθεί η συνεργασία με αναπτυσσόμενες χώρες καθώς και με τις χώρες της ανατολικής Ευρώπης.

Μια περαιτέρω περιοχή ασχολείται με προηγμένες τεχνολογίες για κατανεμημένα συστήματα βάσεων δεδομένων. Οι δραστηριότητες θα καλύψουν τεχνολογίες για μεγάλης κλίμακας αποθήκες βασισμένες σε αντικείμενα 7 τεχνικές για ενσωμάτωση γνώσεων και απόσπαση από αποθήκες αυτού του είδους 7 διαλειτουργικότητα, ανθεκτικότητα και ανάκτηση κατανεμημένων συστημάτων 7 καθώς και μέθοδοι και εργαλεία για στήριξη και εφαρμογή της προόδου αυτής. Οι εργασίες θα διεξαχθούν με εργαλεία για τη διαχείριση κατανεμημένων στατιστικών στοιχείων, καθώς και στην πορεία στην οποία οι προηγμένες τεχνολογίες μπορούν να επωφεληθούν από τη συλλογή, ανάλυση, διάδοση και αναπαράσταση δεδομένων.

Η τελευταία περιοχή αφορά τεχνολογίες που θα προσφέρουν αυξημένη άνεση και ασφάλεια κατά την επαφή με συστήματα τεχνολογίας πληροφοριών. Για το λόγο αυτό προσφέρονται νέες ευκαιρίες με την επαγγελία αυξημένων και ευρύτερων αγορών για προϊόντα που βασίζονται σε ΤΠ. Οι εργασίες Ε & ΤΑ θα διεξαχθούν για την καλύτερη κατανόηση της αλληλεπίδρασης χρήστη-συστήματος, όπως κατάρτιση γνωστικών μοντέλων, διαλογικών μοντέλων, μέσων και μεταφορών, καθώς και συνεργασία. Θα επιδιωχθεί η ανάπτυξη και παγίωση των νεοεμφανιζόμενων τεχνολογιών. Οι δραστηριότητες αυτές θα συσχετισθούν στενά με την ανάντη έρευνα και πρόκειται να βασιστούν και να συμβάλλουν σε πρότυπα, και να βοηθήσουν να διατηρηθεί η ευαισθητοποίηση σχετικά με τις δυνατότητες των νέων τεχνολογιών.

ΤΕΧΝΟΛΟΓΙΕΣ ΓΙΑ ΗΛΕΚΤΡΟΝΙΚΑ ΚΑΤΑΣΚΕΥΑΣΤΙΚΑ ΜΕΡΗ ΚΑΙ ΥΠΟΣΥΣΤΗΜΑΤΑ ΤΠ

Στόχος του χώρου αυτού είναι να παράσχει στην ευρωπαϊκή βιομηχανία τις τεχνολογίες και ικανότητες σχεδιασμού και παραγωγής συστατικών μερών και υποσυστημάτων σε τρεις καίριες περιοχές: ημιαγωγών, μικροσυστημάτων και περιφερειακών.

Η διάθεση σε πραγματικό χρόνο φθηνών, χαμηλής απόδοσης και υψηλής αξιοπιστίας ολοκληρωμένων συστατικών μερών και υποσυστημάτων από ημιαγωγούς αποτελεί βασική απαίτηση για εμπορικούς οίκους κατασκευής συστημάτων ώστε να αναπτύξουν ανταγωνιστικά ηλεκτρονικά συστήματα σε αγορές όπως τα ηλεκτρονικά καταναλωτικά αγαθά, η επεξεργασία δεδομένων και οι βιομηχανίες αυτοκινήτων και τηλεπικοινωνιών. Η μικροηλεκτρονική, πέραν από την παροχή του τεχνολογικού υποβάθρου για παραδοσιακούς ηλεκτρονικούς και ηλεκτρικούς τομείς, επεκτείνει διαρκώς την επιρροή της σε ευρύτερο φάσμα διεργασιών, προϊόντων και υπηρεσιών, ουσιαστικά σε όλους τους λοιπούς βιομηχανικούς κλάδους, με σημαντικές επιπτώσεις στη βιομηχανική καινοτομία και την ανταγωνιστικότητα στο σύνολο της Κοινότητας. Η διατήρηση της ευρωπαϊκής εμπειρογνωμοσύνης είναι ιδιαίτερως σημαντική στο πεδίο των προηγμένων ολοκληρωμένων κυκλωμάτων για ειδικές εφαρμογές, όπου οι τοπικές πηγές εφοδιασμού είναι ζωτικής σημασίας για τη διασφάλιση ταχέων χρόνων μελέτης και παραγωγής καθώς και για την προστασία της τεχνογνωσίας εφαρμογών που παρέχει συγκριτικό πλεονέκτημα.

Η δυνητική οικονομική επίπτωση των τεχνολογιών ολοκληρωμένων μικροσυστημάτων βασίζεται τόσο στο τμήμα της άμεσης αγοράς στο οποίο απευθύνεται όσο και στο πολλαπλασιαστικό αποτέλεσμα που δημιουργεί σε άλλους βιομηχανικούς τομείς. Τα προϊόντα που εμπεριέχουν μικροσυστήματα κυμαίνονται από βοηθήματα ακοής, αναλυτικά και ιατρικά όργανα έως γραμμόφωνα δίσκων CD και υποσυστήματα αυτοκινήτων, και καλύπτουν τόσο προϊόντα μαζικής παραγωγής όσο και ευρεία ποικιλία ειδικευμένων μικροσυστημάτων για εφαρμογή υψηλής προστιθέμενης αξίας, όπου ο συνδυασμός επίδοσης, μεγέθους, ευελιξίας και ανθεκτικότητας αποτελούν κρίσιμους παράγοντες επιτυχίας. Τα ιατρικά διαγνωστικά συστήματα, και τα συστήματα χορήγησης φαρμάκων, τα τεχνητά όργανα, η περιβαλλοντική παρακολούθηση και έλεγχος, τα ζητήματα ασφάλειας χρήσεως και νομικής ασφάλειας και οι απαιτήσεις μειωμένης ενεργειακής κατανάλωσης είναι τα κύρια πεδία εφαρμογής συστημάτων, όπου η επίδραση αυτή θα μετασχηματιστεί σε βελτιωμένη ποιότητα ζωής.

Οι επίπεδες οθόνες έχουν ευρείες εφαρμογές σε φορητές και υψηλές ευκρίνειας τηλεοπτικές συσκευές, σε συστήματα γραφημάτων και πολυμέσων και σε διαλογικό CD. Στο ημιεπαγγελματικό πεδίο, επίπεδες οθόνες εντοπίζονται σε βιντεοτηλέφνωνα, σε εφαρμογές της αυτοκίνησης και σε ηλεκτρονικούς σταθμούς εργασίας. Θα αποτελέσουν αναπόσπαστο μέρος νέων προϊόντων, και θα απαιτηθεί στενή συνεργασία μεταξύ κατασκευαστών συστατικών στοιχειών και συσκευών. Τα υποσυστήματα μνήμης αποτελούν ένα δεύτερο πεδίο τεχνολογίας περιφερειακών με κρίσιμη σημασία για το σύνολο της ηλεκτρονικής βιομηχανίας. Συνδέονται με όλες τις εφαρμογές που αναφέρθηκαν παραπάνω. Ιδιαιτέρως οι οθόνες υψηλής ευκρίνειας, τα συστήματα γραφημάτων και πολυμέσων απαιτούν μνήμες υψηλής χωρητικότητας και ταχύτητας. Ψηιακά υποσυστήματα μνήμης χρησιμοποιούνται ήδη για πληροφορίες ακουστικές, εικόνας και βίντεο, συμπεριλαμβανομένων των φορητών εφαρμογών. Επιπλέον, θα υπάρξουν επιλεγμένες δραστηριότητες στο πεδίο των περιφερειακών σε οικιακά συστήματα, οι οποίες θα αφορούν την ολοκλήρωση των συσκευών και διατάξεων οικιακού αυτοματισμού σε ενοποιημένο σύστημα, συμβάλλοντας έτσι επί παραδείγματι στην εκλογίκευση της ενεργειακής κατανάλωσης.

Οι εργασίες στους ημιαγωγούς θα συγκεντρωθούν σε τεχνολογίες που είναι πιθανό να είναι τρέχουσας χρήσης κατά το τέλος της δεκαετίας και να ασκούν μεγαλύτερη επίδραση στις εφαρμογές. Περιλαμβάνονται εδώ τεχνολογίες που βασίζονται σε τεχνολογίες σιλικόνης και τις πλέον ελπιδοφόρες τεχνολογίες συνθέτων ημιαγωγών, ιδίως αρσενικούχου γαλλίου. Θα υποστηριχθούν όλες οι πτυχές της διαδικασίας, συμπεριλαμβανομένης της μελέτης, συσκευασίας, δοκιμασίας, κατασκευής και εξοπλισμού. Ορισμένες εργασίες ενδέχεται να αναληφθούν σε συνδυασμό με την πρωτοβουλία Eureka. Θα δοθεί έμφαση στην ολοκλήρωση προηγμένων συστατικών στοιχείων σε προηγμένα ολοκληρωμένα κυκλώματα για ειδικές εφαρμογές.

Οι εργασίες Ε & ΤΑ θα συγκεντρωθούν στις ακόλουθες περιοχές: τεχνολογίες γενικής χρήσεως που στοχεύουν ολοκληρωμένα κυκλώματα για εφαρμογές υψηλής συχνότητας χαμηλού μεγέθους και κόστους, υψηλής λειτουργικότητας και συνθετότητας, καθώς και υψηλής ταχύτητας, χαμηλής ισχύος, χιλιοστομετρικής κλίμακας και μικροκυματικά 7 γενικής χρήσεως τεχνολογίες ολοκλήρωσης συστημάτων με έμφαση στην ηλεκτρική και οπτική διασυνδεσιμότητα και συσκευασία για συστήματα που αποτελούνται από ενεργά και παθητικά συστατικά στοιχεία 7 μεθοδολογίες και εργαλεία για σχεδιασμό προηγμένων συστημάτων, για ψηφιακές, αναλογικές και μεικτές εφαρμογές 7 τεχνολογίες ηλεκτρονικών συσκευών και ολοκλήρωση συστημάτων, ιδιαιτέρως για προηγμένα συστήματα περιφερειακών και αποθήκευσης, δίκτυα επικοινωνιών, οπτικούς υπολογιστές και μικροσυστήματα 7 δυνατότητα αποδοτικής βιομηχανικής παραγωγής ολοκληρωμένων κυκλωμάτων επόμενης γενεάς σε μικρή και μεγάλη κλίμακα 7 ιδέες και τεχνολογίες για ευέλικτες και ταχέος παραγωγικού κύκλου μονάδες κατασκευής προηγμένων ολοκληρωμένων κυκλωμάτων για ειδικές εφαρμογές, ιδιαιτέρως με παροχή εύκολης και φθηνής πρόσβασης για ΜΜΕ 7 ενσωμάτωση τεχνολογικών και μελετητικών-σχεδιαστικών ικανοτήτων σε επιδείξεις πρότυπου πειραματικού χαρακτήρα που στοχεύουν σε ειδικές εφαρμογές σημαντικών οικονομικών και κοινωνικών επιπτώσεων, ή στη διεύρυνση των επιπτώσεων της μικροηλεκτρονικής σε πλέον παραδοσιακούς βιομηχανικούς κλάδους 7 πτυχές μικροηλεκτρονικής των αισθητήρων και των μικροσυστημάτων 7 και εφαρμογές πολυλειτουργικών συστημάτων.

Οι δραστηριότητες μεταφοράς και διάδοσης τεχνολογίας θα κατευθυνθούν από την ενίσχυση των δεσμών μεταξύ εξοπλισμού/υλικών και κατασκευαστών ολοκληρωμένων κυκλωμάτων, μέσω ομάδων εργασίας, βιομηχανικών ενώσεων ή δικτύων 7 καθώς επίσης και στην καθιέρωση στενών σχέσεων μεταξύ κατασκευαστών και χρηστών ολοκληρωμένων κυκλωμάτων, μέσω δικτύου από κέντρα που διαθέτουν τις επιστημονικές δυνατότητες για σχεδιασμό κυκλωμάτων/συστημάτων, παραγωγή και δοκιμές. Για τη στήριξη της κατάρτισης θα ιδρυθούν δίκτυα επιχειρήσεων, ερευνητικών ινστιτούτων και πανεπιστημίων για την παροχή προσωπικού υψηλής κατάρτισης στη βιομηχανία, για την κατασκευή και χρήση καινοτόμων εργαλείων και μεθόδων παραγωγής καθώς και στο σχεδιασμό και τις δοκιμές κυκλωμάτων και συστημάτων. Θα καθιερωθούν επίσης πρωτοβουλίες κατάρτισης για την αύξηση της ενημέρωσης δυνητικών χρηστών προηγμένων ολοκληρωμένων κυκλωμάτων σχετικά με ειδικές εφαρμογές, ιδίως των ΜΜΕ, καθώς και για τη διάθεση εμπειρογνωμοσύνης, ιδίως για να διατυπώσουν τις συστημικές απαιτήσεις τους σε προδιαγραφές για μηχανικό Η/Υ. Σε ειδικούς τομείς θα εμπεδωθεί διεθνής συνεργασία, και θα υπάρξει κατάλληλος συντονισμός με εθνικές πρωτοβουλίες στα κράτη μέλη.

Οι εργασίες στα ολοκληρωμένα μικροσυστήματα θα εστιασθούν στον πολυκλαδικό τεχνολογικό σχεδιασμό, την κατασκευή και δοκιμή μικροσυστημάτων, καθώς και σε μεθόδους ολοκλήρωσης και πακετοποίησης, σε συντονισμό με το πρόγραμμα για τις βιομηχανικές τεχνολογίες και τις τεχνολογίες υλικών, καθώς και με άλλα σχετικά ειδικά προγράμματα. Η Ε & ΤΑ θα στραφεί κατά κύριο λόγο προς την κατεύθυνση των τεχνολογικών αναγκών σε τρία μείζονα πεδία εφαρμογών: τον αυτοκινητικό κλάδο, όπου τα μικροσυστήματα θα διαδραματίσουν κεντρικό ρόλο στην πραγματοποίηση του καθαρού και ασφαλούς αυτοκινήτου του μέλλοντος 7 την ιατρική τεχνολογία, όπου απαιτούνται μικροσυστήματα για φορητά νοήμονα ιατρικά συστήματα διάγνωσης και χορήγησης 7 και τον έλεγχο και παρακολούθηση διαδικασιών που επηρεάζουν την καθαρότητα του περιβάλλοντος.

Οι εργασίες πρόκειται να καλύψουν όλες τις φάσεις της υλοποίησης μικροσυστημάτων, από αρχές σχεδιασμού και λεπτομερή σχεδιασμό συστημάτων, μέσω της ενσωμάτωσης υφισταμένων βασικών τεχνολογιών, μέχρι την επίδειξη βιομηχανικών προτύπων. Θα αντιμετωπιστούν επίσης πτυχές της παραγωγής σε μικρή και μεγάλη κλίμακα. Μεταξύ δραστηριοτήτων ιδιαίτερης σημασίας θα συμπεριληφθούν: ο σχεδιασμός μικροσυστημάτων 7 η ολοκλήρωση συστατικών στοιχείων όπως οπτική, βιοχημικοί αισθητήρες και ενεργοποιητές με μικροηλεκτρονικά υποσυστήματα και συστατικά στοιχεία 7 πακετοποίηση και διασύνδεση ολοκληρωμένων μικροσυστημάτων 7 διεπαφή με άλλα μικροσυστήματα και μακροσυστήματα καθώς και με τον φυσικό κόσμο 7 ολοκλήρωση λογισμικού (σύστημα και εφαρμογή) 7 απαιτήσεις ειδικού εξοπλισμού 7 απαιτήσεις και πορείες κατασκευής 7 καθώς και δοκιμές και ποιοτική διασφάλιση. Η τεχνογνωσία και οι εμπειρίες που θα αποκτηθούν στην πορεία της εστιασμένης Ε & ΤΑ θα χρησιμοποιηθούν ως βάση για άλλες παρελκόμενες εφαρμογές.

Για τη στήριξη των εργασιών στην κατεύθυνση των τριών πεδίων εφαρμογής θα διεξαχθούν συμπληρωματικές δραστηριότητες για την ολοκλήρωση ευρέος φάσματος τεχνολογιών που αποτελούν τη βάση της παραγωγής μικροσυστημάτων, μεταξύ των οποίων η μικροηλεκτρονική, η μικροοπτική, η μικρομηχανική και μικροχημεία, αντιλώντας πορίσματα που έχουν προκύψει σε άλλα σημεία του προγράμματος-πλαισίου.

Η δυνητική ευρεία εφαρμοσιμότητα των μικροσυστημάτων, και οι εγγενείς δυσχέρειες στον έλεγχο των τεχνολογιών μικροσυστημάτων επιβάλλουν τη δημιουργία αποτελεσματικών μηχανισμών σε κοινοτική κλίμακα για τη διάδοση και τη μεταφορά τεχνολογίας. Ιδιαίτερης σημασίας είναι η τόνωση των συνθηκών ώστε οι ΜΜΕ να αναπτύξουν καινοτόμα μικροσυστήματα χαμηλού κόστους και να τα εντάξουν στα προϊόντα τους. Οι ανάγκες αυτές θα αντιμετωπιστούν με τη διάδοση και μεταφορά τεχνολογίας μέσω ομάδων τεχνικών συμφερόντων και δικτύων αριστείας. Η πρόσβαση σε παραγωγή χαμηλού κόστους και λοιπή βοήθεια, ιδιαιτέρως για ΜΜΕ, θα παρασχεθούν με τη δημιουργία ή τη βελτίωση ειδικευμένων μονάδων μικροκατασκευής συνδυασμένων με κατάλληλους μηχανισμούς συντήρησης.

Καίρια σημασία έχει η διεπιστημονική κατάρτιση για την ανάπτυξη και χρησιμοποίηση μικροσυστημάτων. Θα γίνει χρήση υφισταμένων μηχανισμών σε ορισμένες από τις συμμετέχουσες βασικές τεχνολογίες (π.χ. η δράση κατάρτισης στο σχεδιασμό VLSI - ολοκλήρωση πολύ μεγάλης κλίμακας) καθώς και νέων μηχανισμών. Θα διοργανωθούν προγράμματα βιομηχανικής κατάρτισης από τις υφιστάμενες βιομηχανικές και εμπορικές ενώσεις με τη βοήθεια των κέντρων αριστείας.

Οι εργασίες στην περιοχή των επίπεδων οθονών θα βασιστεί στα αποτελέσματα που έχουν επιτευχθεί στο τρίτο πρόγραμμα-πλαίσιο, ιδιαιτέρως στο πεδίο της οθόνης υγρών κρυστάλλων ενεργού μήτρας (active matrix LCD) για εφαρμογές για τις οποίες απαιτούνται μεγάλες έγχρωμες οθόνες. Οι δραστηριότητες θα κατευθυνθούν προς την ανάπτυξη συστατικών στοιχείων για χαμηλού κόστους, υψηλής ευκρίνειας λεπτές οθόνες, με έμφαση στη βελτίωση της οπτικής ποιότητας της οθόνης, ιδιαιτέρως για φορητό εξοπλισμό, καθώς και την αύξηση του μεγέθους και της επίπεδης διαμόρφωσης της οθόνης. Ιδιαίτερη σημασία έχει η τεχνολογία ενεργού μήτρας LCD, που παρουσιάζει τα πιο ελκυστικά χαρακτηριστικά ως προς το χρωματισμό και την ευκρίνεια 7 θα εξεταστούν όμως επίσης και άλλες τεχνολογίες οθονών, όπως οθόνες επιδράσεως πεδίου (Field Effect) και φεροηλεκτρικές οθόνες για εφαρμογές πολύ χαμηλού κόστους και χαμηλής ενέργειας. Οι απαιτήσεις θα διατυπωθούν με τη συνεργασία μεταξύ των χρηστών και των προμηθευτριών βιομηχανιών. Στο πεδίο των υποσυστημάτων μνήμης οι εργασίες θα καλύψουν θέματα αυξημένης χωρητικότητας, συμπαγοποίησης και επιδόσεων ανάγνωσης/γραφής για τη στήριξη συστημάτων πολυμέσων και βίντεο υψηλής ευκρίνειας πραγματικού χρόνου. Οι τεχνολογίες που θα εξεταστούν περιλαμβάνουν τους μαγνητοοπτικούς και μαγνητικούς δίσκους. Οι εργασίες σε περιφερειακά οικιακών συστημάτων θα συγκεντρωθούν σε τεχνολογίες για τις απαιτούμενες διατάξεις σύνδεσης οικιακών συσκευών σε ένα οικιακό σύστημα καθώς και για τα απαιτούμενα περιφερειακά για τη στήριξη της διάδρασης χρηστών.

Στις δραστηριότητες υποστήριξης θα συμπεριληφθεί πρόγραμμα βιομηχανικής κατάρτισης στο πεδίο της μελέτης σχεδιασμού οθονών και υποσυστημάτων μνήμης, ομάδα ειδικών συμφερόντων που θα περιλάβει εκπροσώπους από τη βιομηχανία και τους καταναλωτές, καθώς και ειδική δράση για την ενθάρρυνση της ευρωπαϊκής παραγωγής στρατηγικών υλικών και συστατικών στοιχείων για τη βιομηχανία περιφερειακών. Θα εδραιωθεί ο συντονισμός με εθνικές δραστηριότητες για την αύξηση της συνολικής αξίας στην Κοινότητα. Η διεθνής συνεργασία θα έχει ιδιαίτερη σημασία στο πεδίο των τεχνολογιών οθονών, όπου απαραίτητες για την επιτυχία είναι κοινοπραξίες που συγκεντρώνουν τα συμφέροντα διαφόρων βιομηχανικών εταίρων.

ΤΕΧΝΟΛΟΓΙΕΣ ΠΟΛΥΜΕΣΩΝ

Το αντικείμενο του τομέα αυτού είναι η στήριξη της στρατηγικής Ε & ΤΑ σε τεχνολογίες πληροφοριών γενικής χρήσεως στις οποίες βασίζονται τα συστήματα τελικού χρήστη πολυμέσων και οι ανάλογες εφαρμογές. Θα αναληφθούν ιδιαίτερες εργασίες σε τεχνολογίες ολοκληρωμένων προσωπικών συστημάτων, που αντιπροσωπεύουν μία από τις κύριες ευκαιρίες της αγοράς στην περιοχή των συστημάτων πολυμέσων.

Η εμφάνιση αγοράς για συστήματα πολυμέσων, που επιτρέπουν τη χωρίς ίχνη ενσωμάτωση φωνής, βίντεο, κειμένου, ήχου, κινούμενης εικόνας και γραφημάτων, είχε προαγγελθεί πριν μία δεκαετία. Η πρόοδος στις επιδόσεις της μικροηλεκτρονικής, των τεχνικών λογισμικού, των προτύπων και των ψηφιακών επικοινωνιών κατέστησαν σήμερα δυνατά τα συστήματα πολυμέσων. Αναμένεται ότι τα συστήματα πολυμέσων θα εφαρμοστούν καταρχήν σε κατά παραγγελία εφαρμογές σε επαγγελματικές και οικιακές χρήσεις, στην εκπαίδευση, στην παραγωγή, στις χρηματοοικονομικές υπηρεσίες, στην ιατρική, στις μεταφορές, στις ασφαλίσεις, στο λιανικό εμπόριο, στον τουρισμό και την αναψυχή, συμπεριλαμβανομένων των παιχνιδιών, των κινηματογραφικών ταινιών και της τηλεόρασης. Αναμένεται η επίτευξη νέων επιπέδων παραγωγικότητας στις επιχειρήσεις και την εκπαίδευση ως αποτέλεσμα των τεχνικών πολυμέσων.

Αρχίζει τώρα να αναδύεται η αγορά για προσωπικά συστήματα, αγορά η οποία παρουσιάζει σημαντικά περιθώρια επέκτασης. Μέχρι στιγμής δεν διαγράφονται σαφείς νικητές στην αγορά αυτή. Η Ευρώπη είναι ήδη ισχυρή στις απαραίτητες τεχνολογίες, όπως η τεχνολογία της έξυπνης κάρτας, τα ασφαλή πρωτόκολλα, τα ενσωματωμένα συστήματα και το ειδικό λογισμικό εφαρμογών, ενώ προηγείται στα συστατικά στοιχεία χαμηλής ενέργειας και σε ασφαλείς ευφυείς διατάξεις κρυπτογράφησης. Η νέα αυτή αγορά παρέχει στην Ευρώπη την ευκαιρία να καλύψει το μεγαλύτερο μέρος του κύκλου παραγωγής, από τα μικροεξαρτήματα στα συστήματα και την ανάπτυξη εφαρμογών, προσφέροντας τη βάση για την ώθηση της ανταγωνιστικότητας σε λοιπά πεδία εφαρμογών.

Οι δραστηριότητες στον τομέα θα συντονιστούν με εργασίες σε άλλα ειδικά προγράμματα. Ενώ το πρόγραμμα ΤΠ έχει ως αντικείμενο εργασίες για εργαλεία και πρότυπα που αφορούν βασική επεξεργασία πολυμέσων, το πρόγραμμα προηγμένων επικοινωνιών καλύπτει τεχνολογίες για μετάδοση πολυμέσων και διαχείριση υπηρεσιών, καθώς και εκείνες που αφορούν τις ψηφιακές οπτικές υπηρεσίες, και το πρόγραμμα τηλεματικής αφορά το ζήτημα της ενσωμάτωσης τέτοιου είδους ερευνητικών αποτελεσμάτων σε συστήματα και υπηρεσίες πολυμέσων για επιλεγμένους χώρους εφαρμογών. Αναμένεται ότι κατά τη διάρκεια του προγράμματος θα σημειωθεί σημαντική σύγκλιση σε ΤΠ, επικοινωνίες, καταναλωτικά ηλεκτρονικά αγαθά, πληροφοριακές εκδόσεις και βιομηχανίες αναψυχής, τάση της οποίας θα γίνει πλήρης εκμετάλλευση.

Ο τομέας θα παράσχει τεχνολογίες γενικής χρήσεως και ευρείας εφαρμογής και τη δημιουργία, χειρισμό, έκθεση και αποθήκευση πληροφοριών πολυμέσων. Η Ε & ΤΑ περιλαμβάνει την προδιαγραφή καταλλήλων συστατικών στοιχείων, π.χ. πλακιδίων για συμπίεση/αποσυμπίεση βίντεο, οπτική μνήμη και επεξεργαστές υψηλής χωρητικότητας, και οθόνες υγρών κρυστάλλων, καθώς και την ολοκλήρωσή τους σε προηγμένα συστήματα πολυμέσων 7 πρότυπα για αποθήκευση, αναπαράσταση και συμπίεση/αποσυμπίεση πολυμέσων 7 καθώς και λογισμικό πολυμέσων γενικής χρήσεως. Στην περιοχή του λογισμικού περιλαμβάνονται επεκτάσεις πολυμέσων για λογισμικό και εργαλεία υφιστάμενων συστημάτων 7 δημιουργικά εργαλεία για την παροχή λογισμικού στα διάφορα μέσα - βίντεο, οπτικοακουστικά, κινούμενες εικόνες, χρωματισμό και ιχνογραφία 7 καθώς και εργαλεία συγγραφής που καθιστούν δυνατές εύχρηστες επί παραγγελία εφαρμογές πολυμέσων από τα επιμέρους αντικείμενα των μέσων. Θα γίνει επίδειξη της ολοκλήρωσης στοιχείων μηχανικού και λογισμικού σε συστήματα που θα καλύπτουν ποικιλία εφαρμογών για τον τελικό χρήστη.

Οι εργασίες στον τομέα θα βασιστούν σε ισχυρά ευρωπαϊκά αποτελέσματα που έχουν ήδη αναπτυχθεί στα πλαίσια των προηγουμένων προγραμμάτων-πλαισίων, συμπεριλαμβανομένων των CD-I, των προτύπων για βίντεο MREG, καθώς και συστημάτων και εργαλείων πολυμέσων. Τα θέματα πνευματικής ιδιοκτησίας, συμπεριλαμβανομένων των πνευματικών δικαιωμάτων των αντικειμένων των μέσων, της ευχρηστίας, των ισχυόντων περιορισμών δικτύων, θα αποτελέσουν προκλήσεις προς αντιμετώπιση, όπως και η ολοκλήρωση των τεχνολογιών για εφαρμογές πολυμέσων, ιδιαιτέρως με το υφιστάμενο μηχανικό και λογισμικό.

Οι εργασίες στα προσωπικά συστήματα θα συγκεντρωθούν σε δύο θέματα: στην ανάπτυξη πολυλειτουργικών τεχνολογιών, ολοκληρωμένων διατάξεων για την πρόσβαση των χρηστών, οι οποίες θα είναι ικανές για το χειρισμό δεδομένων πολυμέσων, συμπεριλαμβανομένου του ηλεκτρονικού πορτοφολιού και των προσωπικών και ομαδικών συσκευών επικοινωνίας 7 καθώς και η εφαρμογή τεχνολογικής προόδου στη βιομηχανία παροχής πληροφοριών ώστε να ικανοποιηθεί η διαρκώς αυξανόμενη ζήτηση αποτελεσματικών υπηρεσιών. Οι δύο αυτές πτυχές καλύπτουν το σκέλος εφαρμογής της λύσης πλήρους συστήματος η οποία, ως προς την πλήρη ανάπτυξή της, θα βασιστεί σε υφιστάμενη υποδομή ασυρμάτου δικτύου και τηλεπικοινωνιών, και η οποία θα λάβει υπόψη νέες δραστηριότητες ανάπτυξης στις περιοχές αυτές που καλύπτονται στα προγράμματα τηλεπικοινωνιών και τηλεματικής.

Στις δραστηριότητες υποστήριξης περιλαμβάνεται η κατάρτιση μελετητών και συντακτών για εφαρμογές πολυμέσων. Εκ μέρους μιας ομάδας ειδικών ενδιαφερόντων που περιλαμβάνει προμηθευτές τεχνολογίας και τη βιομηχανία συγγραφής θα παρασχεθούν πληροφορίες για διάδοση και στις δύο κατευθύνσεις με σκοπό τη στήριξη της βιομηχανικής συνεργασίας και την επίτευξη συναίνεσης επί των προτύπων. Θα αποκατασταθούν στενοί δεσμοί με λοιπές πρωτοβουλίες τεχνολογιών γενικής χρήσεως, ιδίως αυτές των περιφερειακών, μικροηλεκτρονικής, μηχανολογίας λογισμικού και μικροεπεξεργαστών.

ΜΑΚΡΟΠΡΟΘΕΣΜΗ ΕΡΕΥΝΑ

Η εντατική προσπάθεια Ε & ΤΑ που απαιτείται για την αύξηση του ρυθμού μετάβασης από το εργαστήριο στην αγορά, μέσα σε ταχέως μεταβαλλόμενο τεχνολογικό σκηνικό, εμπεριέχει τον κίνδυνο της βραχυπρόθεσμης θεώρησης. Έχει βασική σημασία ένα βιομηχανικό όραμα που θα προσφέρει πλαίσιο αναφοράς για έρευνα μικρότερης χρονικής κλίμακας, είναι όμως δύσκολη η επίτευξή του υπό συνθήκες που πιέζουν για την άμεση διάθεση των προϊόντων στην αγορά. Η συγκέντρωση σε περισσότερο βραχυπρόθεσμη έρευνα κινδυνεύει, ταυτόχρονα, να στερήσει τη βιομηχανία από τους απαραίτητους ανθρώπινους πόρους που θα καταστήσουν δυνατό το επόμενο κύμα καινοτομιών και που θα ανταποκριθούν στις ειδικές βιομηχανικές ανάγκες προηγμένης έρευνας. Η επένδυνση εκ μέρους της Κοινότητας σε προηγμένη και μακροπρόθεσμη έρευνα θα προαγάγει ισχυρή και στοχοθετημένη συνεργασία μεταξύ βιομηχανίας και ακαδημαϊκού κόσμου και θα διασφαλίσει ότι, με τη βραχυπρόθεσμη βελτίωση της ανταγωνιστικότητάς μας, δεν υποθηκεύουμε το μεσομακροπρόθεσμο τεχνολογικό μας μέλλον. Οι δραστηριότητες θα στοχεύουν επομένως στην ταυτόχρονη διασφάλιση:

- της διατήρησης του δυναμικού για «το επόμενο κύμα καινοτομιών», σύμφωνα με τις μάλλον βραχυπρόθεσμες ανάγκες που υπαγορεύει η ταχεία τεχνολογική μεταβολή,

- στην αναπλήρωση της περιορισμένης εμπειρογνωμοσύνης που στηρίζει την ευρωπαϊκή Ε & ΤΑ στις τεχνολογίες της πληροφορίας στις περιοχές όπου χρειάζεται περισσότερο.

Οι στόχοι αυτοί θα επιτευχθούν μέσω δικτύων αριστείας και ανάντη έργων Ε & ΤΑ.

Τα θεματικά δίκτυα αριστείας διασφαλίζουν, για κάθε θέμα, ένα πλαίσιο για το συντονισμό Ε & ΤΑ, τη μεταφορά τεχνολογίας, την κατάρτιση, καθώς και τη δυναμική διατήρηση κοινής υποδομής εκ μέρους της ίδιας της τεχνολογικής κοινότητας (προμηθευτές, χρήστες και ερευνητές). Τα εν λόγω δίκτυα συντονισμού, όπου η σκοπιά της βιομηχανίας αποτελεί τον κύριο καθοριστικό παράγοντα, αναμένεται να διαδραματίσουν κεντρικό ρόλο στην εστίαση τόσο του μακροπρόθεσμου όσο και του βραχυπρόθεσμου χαρακτήρα δραστηριοτήτων Ε & ΤΑ.

Τα ανάντη έργα Ε & ΤΑ εμπίπτουν σε δύο κατηγορίες:

- προηγμένα έργα που συνεπάγονται υψηλό αλλά αποτιμήσιμο τεχνολογικό κίνδυνο και των οποίων η επιτυχία θα είχε άμεσες επιπτώσεις στη βιομηχανική ανταγωνιστικότητα. Έργα της κατηγορίας αυτής συμβάλλουν συχνά στην επίλυση ειδικών προβλημάτων που έχουν εντοπιστεί σε πλαίσιο συντονισμού με άλλα τμήματα του προγράμματος - η βραχυπρόθεσμη δράση μπορεί να προσφέρει σημαντική συμβολή σε ένα μακροπρόθεσμο στόχο. Ένα έργο δεν πρέπει κατ' ανάγκην να καταλήγει άμεσα σε ένα προϊόν ή μια υπηρεσία που μπορεί να συμβάλει στη δημιουργία των εν λόγω προϊόντων ή υπηρεσιών σε διάφορα κατάντη έργα,

- έργα που χαρακτηρίζονται από το δυναμικό που έχουν για επίτευξη τεχνολογικών αλμάτων με μακροπρόθεσμες αλλά σαφείς βιομηχανικές επιπτώσεις και που επομένως είναι εξ ορισμού ελεύθερα από περιορισμούς κατάντη εργασιών, οποτεδήποτε αυτές διεξάγονται.

Τα έργα και στις δύο κατηγορίες θα επιλεγούν επίσης βάσει της ικανότητάς τους να δημιουργήσουν ανθρώπινους πόρους σε πεδία με αναγνωρίσιμες ανεπάρκειες, καθώς και βάσει της συμπληρωματικότητας των συγκεντρωμένων δεξιοτήτων, ιδιαιτέρως σε πολυεπιστημονικά πεδία.

Δεν θα γίνει περιγραφή των τεχνολογικών περιοχών που θα εξετασθούν διότι αναμένεται ότι οι προτάσεις θα ανταποκριθούν στις ευκαιρίες και τις απαιτήσεις στο βαθμό που προκύπτουν σε άλλα μέρη του προγράμματος. Αναμένεται ότι πολλές δραστηριότητες θα σχετίζονται με ανάντη πτυχές των δραστηριοτήτων Ε & ΤΑ που έχουν αναληφθεί σε άλλα μέρη του προγράμματος, διασφαλίζοντας τη διατήρηση και την επέκτασή τους στην πορεία του χρόνου.

ΣΤΟΧΟΘΕΤΗΜΕΝΗ ΔΕΣΜΗ: ΠΡΩΤΟΒΟΥΛΙΑ ΑΝΟΙΚΤΩΝ ΣΥΣΤΗΜΑΤΩΝ ΜΙΚΡΟΕΠΕΞΕΡΓΑΣΤΩΝ

Αντικείμενο της πρωτοβουλίας ανοικτών συστημάτων μικροεπεξεργαστών (ΟΜΙ) είναι η διάθεση στην Ευρώπη αναγνωρισμένης ικανότητας σε συστήματα μικροεπεξεργαστών και η προαγωγή της ευρύτερης αποδοχής τους σε συστήματα εφαρμογών, τόσο στην Ευρώπη όσο και παγκοσμίως.

Οι μικροεπεξεργαστές με το σχετικό τους λογισμικό αποτελούν τη νοήμονα βάση των ηλεκτρονικών συστημάτων. Οι εφαρμογές τους εκτείνονται από υπερσύγχρονα συστήματα ελέγχου αεροδιαστημικής, ρομποτικής, μηχανικής παραγωγής και τηλεπικοινωνιών έως φορητά τηλέφωνα, ηλεκτρονικά καταναλωτικά αγαθά, αυτοκίνητα, καθώς και συστήματα υπολογιστών γενικών καθηκόντων, από υπερυπολογιστές έως προσωπικούς υπολογιστές τύπου notebook. Η αγορά μικροϋπολογιστών κυριαρχείται σήμερα από προμηθευτές των ΗΠΑ, οι οποίοι διαθέτουν μικροϋπολογιστές τεχνολογίας CISC (Complex Instruction-Set Computing, επεξεργασία σύνθετου συνόλου εντολών) που χρησιμοποιούνται σε περισσότερα από 80 % των τρεχόντων συστημάτων και σε σχεδόν όλους τους Η/Υ. Εμφανίζονται, ωστόσο, νέες αγορές σε ενσωματωμένα συστήματα, δηλαδή συστήματα που δεν δύνανται να προγραμματιστούν από τον τελικό χρήστη. Η ισχυρή θέση στους προηγμένους μικροεπεξεργαστές RISC (Reduced Instruction-Set Computing - Επεξεργασίας περιορισμένου συνόλου εντολών), που είναι η τεχνολογία αιχμής, συνιστά σημαντική ευκαιρία της ευρωπαϊκής βιομηχανίας για να βελτιώσει τη συγκριτική της θέση και να παράσχει νέες ευκαιρίες απασχόλησης έως το τέλος της δεκαετίας, όχι μόνο στους μικροεπεξεργαστές και το λογισμικό συστημάτων, αλλά και σε ευρύ φάσμα βιομηχανιών χρηστών, και ιδίως σε ενσωματωμένα συστήματα.

Η ΟΜΙ θα βασισθεί σε εργασίες που άρχισαν στο τρίτο πρόγραμμα-πλαίσιο που με τη σειρά του στηρίζεται σε δραστηριότητες που ενισχύονται από σειρά κρατών μελών, καθώς και σε αποτελέσματα της μικροηλεκτρονικής, του λογισμικού, της ολοκλήρωσης συστημάτων εφαρμογών και προτύπων από όλα τα μέρη του προγράμματος Esprit και από άλλες πηγές. Σκοπός της είναι η συγκέντρωση και ο συντονισμός προσπαθείων στην Ε & ΤΑ συστημάτων μικροεπεξεργαστών στο σύνολο της Κοινότητας για τη συγκέντρωση της κρίσιμης μάζας που θα επιτρέψει στην ευρωπαϊκή βιομηχανία να ανταγωνισθεί αποτελεσματικά σε παγκόσμιο επίπεδο.

Η ΟΜΙ στοχεύει να επιτύχει παρέχοντας συστατικά στοιχεία για χρήση σε εφαρμογές ενσωματωμένων συστημάτων, επιδιώκοντας όμως, επίσης, ενδεχόμενη υποστήριξη της βιομηχανίας υπολογιστών. Αντιμετωπίζεται το σύνολο του φάσματος συστημάτων μικροεπεξεργαστών, από πολύ υψηλές επιδόσεις έως πολύ χαμηλής ισχύος. Η ΟΜΙ συγκεντρώνει τις προσπάθειές της στη στρατηγική αναχαίτισης της υφιστάμενης μη ευρωπαϊκής τεχνολογίας καθώς και στην επόμενη γενεά τεχνολογίας πέρα από αυτήν (έως το έτος 2000). Δεδομένης της μεγάλης κλίμακας χρήσης των μικροϋπολογιστών από τις ευρωπαϊκές εταιρείες, πρέπει να παρασχεθεί μια βιώσιμη ευρωπαϊκή εναλλακτική λύση, καθώς και ομαλή πορεία μετάβασης από τη σήμερα διαθέσιμη στη νέα τεχνολογία.

Η ΟΜΙ θα χρησιμοποιήσει πορίσματα από όλα τα μέρη του κοινοτικού προγράμματος-πλαισίου και από άλλες πηγές. Η μακροπρόθεσμη Ε & ΤΑ γενικής χρήσεως εντός της ΟΜΙ θα ασχοληθεί με εργασίες σε συστατικά στοιχεία και εργαλεία προηγμένων συστημάτων μικροεπεξεργαστών, τόσο στο μηχανικό όσο και στο λογισμικό. Περιλαμβάνονται εδώ μικροεπεξεργαστές υψηλών επιδόσεων για σειρά αρχιτεκτονικών, επεξεργαστές ψηφιακού σήματος, θολή λογική (fuzzy logic) μετατροπής από αναλογικό σε ψηφιακό και λοιπές λειτουργίες σε συστήματα μικροπλακετών (on-chip) 7 προηγμένες τεχνολογίες για νέα είδη μικροεπεξεργαστών 7 περιβάλλοντα σχεδιασμού, διόρθωσης λαθών και δοκιμών για συστήματα μικροπλακετών (on-chip) 7 λογισμικό συστημάτων περιλαμβανομένων μηχανισμών φορητότητας λογισμικού 7 και πρότυπα.

Σε συμπληρωματικές δραστηριότητες θα γίνει η ένταξη των αποτελεσμάτων της προηγούμενης γενεάς έργων που άρχισαν με το τρίτο πρόγραμμα-πλαίσιο, με σκοπό την επιτάχυνση της αφομοίωσης πορισμάτων της ΟΜΙ μέσω πρότυπων πειραματικών εφαρμογών συστημάτων μικροπλακετών από βιομηχανίες-χρήστες. Οι εργασίες θα συγκεντρωθούν στα απαιτούμενα για την εφαρμογή ηλεκτρονικά και λογισμικά υποσυστήματα και κατά κανόνα όχι σε ολόκληρο το σύστημα εφαρμογής. Το τελευταίο αυτό ενδέχεται να υποστηριχθεί από το Eureka, την ΕΥΔ (ESA) και άλλα ευρωπαϊκά ερευνητικά πλαίσια, πρωτοβουλίες των κρατών μελών και άλλα κοινοτικά προγράμματα. Πρότυπες πειραματικές εφαρμογές πρόκειται να επιλεγούν βάσει ανειλημμένου βιομηχανικού ενδιαφέροντος ευρύτερου κοινωνικού και οικονομικού οφέλους.

Στα πιθανά πεδία εφαρμογών περιλαμβάνονται συστήματα ελέγχου αυτοκινήτων για ρύπανση και κατανάλωση ενέργειας, για επικοινωνίες και για γεωγραφικό εντοπισμό οχημάτων 7 συστήματα επικοινωνιών από προηγμένη μεταγωγή έως φορητή τηλεφωνία 7 συστήματα κατά παραγγελία για έλεγχο παραγωγής και ρομποτική στη μεταποίηση 7 προηγμένα συστήματα πολυμέσων 7 αεροδιαστημικές και λοιπές ενσωματωμένες εφαρμογές υψηλών επιδόσεων. Αναπόσπαστο μέρος της όλης εργασίας Ε & ΤΑ θα έχει η συμμετοχή της βιομηχανίας που κάνει χρήση των εφαρμογών αυτών, ώστε να καταστήσει γνωστή στους προμηθευτές τεχνολογίας τις απαιτήσεις του χρήστη, καθώς και για την έγκαιρη αφομοίωση των πορισμάτων από τη βιομηχανία. Σκοπός είναι η επιτάχυνση της διαδικασίας ολοκλήρωσης συστημάτων μέσω «κάθετης ολοκλήρωσης» (παραγωγός μικροϋπολογιστών, προμηθευτής λογισμικού, ολοκληρωτής συστημάτων συνεργαζόμενοι μεταξύ τους), που θα οδηγήσει τόσο σε ισχυρές βιομηχανίες συστημάτων προμηθευτών και βιομηχανίες-χρήστες όσο και σε αύξηση της απασχόλησης στον κλάδο της υψηλής τεχνολογίας.

Θα διατεθούν αποτελεσματικοί μηχανισμοί για τη διάδοση και τη μεταφορά των πορισμάτων στο σύνολο της Κοινότητας και παγκοσμίως. Ο σκοπός αυτός θα επιτευχθεί με διασκέψεις, ομάδες τεχνικών ενδιαφερόντων και δίκτυα αριστείας 7 με περιφερειακά κέντρα σχεδιασμού και δοκιμών συμμόρφωσης τα οποία πρόκειται να συνδράμουν ιδίως τις ΜΜΕ στην εκμετάλλευση της τεχνολογίας ΟΜΙ 7 καθώς επίσης και από μία δράση για τη φορητότητα των ΟΜΙ, που θα προαγάγει πρότυπα συστημάτων μικροεπεξεργαστών σε μικροπλακέτες (on-chip), όπως επίσης και το πρότυπο εικονικής ψηφιακής διεπαφής, καταδεικνύοντας την αξία των πειραμάτων φορητότητας. Οι δραστηριότητες συντονίζονται κατάλληλα με πρωτοβουλίες στα κράτη μέλη.

Τόσο τα προγράμματα βιομηχανικής κατάρτισης όσο και η κατάρτιση σε πανεπιστήμια και κέντρα αριστείας, παραδείγματος χάρη με τη βελτίωση υφισταμένων μηχανισμών όπως η δράση κατάρτισης VLSI (Ολοκλήρωση πολύ μεγάλης κλίμακας), πρόκειται να υποστηριχθούν. Επιδιώκεται η διεθνής συνεργασία, στις ΗΠΑ και την Ιαπωνία, ιδιαιτέρως στο πεδίο των ανοικτών προτύπων για βιβλιοθήκες υπερκυττάρων και λογισμικό συστημάτων.

ΣΤΟΧΟΘΕΤΗΜΕΝΗ ΔΕΣΜΗ: ΥΠΟΛΟΓΙΣΤΕΣ ΚΑΙ ΔΙΚΤΥΑ ΥΨΗΛΩΝ ΕΠΙΔΟΣΕΩΝ (HPCN)

Στόχος της παρούσας εστιασμένης δέσμης είναι η εκμετάλλευση των ευκαιριών που παρέχονται από τους υπολογιστές και τα δίκτυα υψηλών επιδόσεων για την έκταση του δυναμικού εφαρμογών του και τη συνακόλουθη επιτάχυνση του ρυθμού καινοτομίας και εξυπηρέτηση του συνόλου της οικονομίας.

Οι τρέχουσες τεχνολογικές εξελίξεις στους υπολογιστές και το σχηματισμό δικτύων επαγγέλλονται επαναστατικές ποιοτικές και ποσοτικές μεταβολές στη χρήση συστημάτων υπολογιστών και επικοινωνιών νέας γενεάς. Το κύριο κίνητρο για την αποδοχή και ανάληψή τους από τις βιομηχανίες-χρήστες θα είναι οι συντομότεροι χρόνοι έως τη διάθεση στην αγορά καθώς και η βελτιωμένη ποιότητα προϊόντων. Ο χιλιαπλασιασμός του λόγου κόστους/επίδοσης για συστήματα υπολογιστών και δικτύων θα επιτρέψει αυξανόμενο αριθμό νέων εφαρμογών οι οποίες ήταν αδύνατες κατά το παρελθόν και θα αναδειχθεί σε δεσπόζοντα κινητήριο μοχλό για τη ζήτηση. Τα πειράματα θα υποκατασταθούν από προσομοίωση μέσω υπολογιστή σε συνεχώς αυξανόμενο αριθμό βιομηχανιών, εκτός από τις παραδοσιακές. Ακόμα, αναμένεται ότι θα αναληφθεί με ταχείς ρυθμούς κατά το δεύτερο ήμισυ της δεκαετίας η χρήση συστημάτων HPCN για εμπορικές εφαρμογές. Ο σχηματισμός δικτύων υψηλής ταχύτητας σε προσιτό κόστος θα επιτρέψει κατανεμημένες εφαρμογές βασισμένες σε εικόνα και θα έχει ως αποτέλεσμα την πλήρη καρποφορία των συστημάτων πολυμέσων. Υφιστάμενα βαθμωτά/ανυσματικά συστήματα θα συμπληρωθούν βραχυπρόθεσμα με παράλληλα συστήματα, ενώ αναμένεται ότι μέχρι το έτος 2000 παράλληλα συστήματα και εστιασμένες τεχνολογίες σταθμών εργασίας θα συγκλίνουν για την παραγωγή βαθμωτών ετερογενών δικτύων πολυυπολογιστών.

Οι προτεραιότητες της δέσμης έχουν ως ακολούθως:

- υπερπήδηση εμποδίων για την εκμετάλλευση των υποκειμένων τεχνολογιών, ιδίως στο πεδίο των εφαρμογών και λογισμικού HPCN, μέσω βελτίωσης της δυνατότητας προγραμματισμού, της ευχρηστίας και της φορητότητας. Η τυποποίηση θα διαδραματίσει δεσπόζοντα ρόλο για την αποδοχή στην αγορά των νέων αυτών εφαρμογών,

- τόνωση της ανάπτυξης των υποκειμένων τεχνολογιών για συστήματα πληροφοριών και επικοινωνιών προς την κατεύθυνση παροχής ευέλικτων ετερογενών δικτύων πολυυπολογιστών που καλύπτουν ευρύ φάσμα απαιτήσεων, βάσει των αρχών της βαθμιαίας επεκτασιμότητας και της διαλειτουργικότητας,

- στήριξη στην υφιστάμενη ευρωπαϊκή ισχύ ως προς την εστίαση των εφαρμογών, τους ανθρώπινους πόρους, και τις επιστημονικές και τεχνολογικές ικανότητες 7 εκμετάλλευση υφισταμένων υποδομών και προγραμμάτων και, κατά περίπτωση, δημιουργία κοινοτικής προστιθέμενης αξίας μέσω καταλυτικών δράσεων.

Οι εργασίες της δέσμης θα οργανωθούν γύρω από πέντε συντονισμένες ομάδες δραστηριοτήτων, κατά το δυνατόν συγκεντρώνοντας και βασιζόμενες σε λοιπές δραστηριότητες στο πρόγραμμα-πλαίσιο, στις πρωτοβουλίες των κρατών μελών και αλλού. Οι πρώτες τρεις ομάδες διαλαμβάνουν εφαρμογές μείζονος βιομηχανικής σημασίας. Τα υποκείμενα συστήματα γενικής χρήσεως και τεχνολογίες λογισμικού θα είναι το αντικείμενο της τέταρτης συντονισμένης ομάδας. Η πέμπτη θα ασχοληθεί με συμπληρωματικές συντονισμένες δράσεις. Η συνεργασία μεταξύ χρηστών και προμηθευτών συστημάτων και υπηρεσιών θα συμβάλλει στον καθορισμό των εξελισσόμενων απαιτήσεων των χρηστών για συστήματα HPCN μελλοντικών γενεών. Η βασική Ε & ΤΑ για επικοινωνίες και για διαχείριση δικτύων αντιμετωπίζεται στο ειδικό πρόγραμμα τηλεπικοινωνιών.

Η πρώτη ομάδα δραστηριοτήτων αφορά εφαρμογές προσομοίωσης και σχεδιασμού. Στόχος είναι να καταδειχθούν νέες εφαρμογές που χρειάζονται τις δυνατότητες των HPCH για οικονομικά αποδοτικές λύσεις και που έχουν σαφή επίδραση στις βιομηχανικές επιδόσεις, μικρότερο χρόνο έως τη διάθεση στην αγορά και βελτιωμένη ποιότητα προϊόντων. Το βάρος θα δοθεί σε υπολογιστική ρευστοδυναμική, δυναμική συμπεριφορά υλικών, ηλεκτρομαγνητική, κατάρτιση μοντέλων μορίων και λοιπές χημικοφαρμακευτικές εφαρμογές. Ο ταχέως αυξανόμενος αριθμός προσωπικού που είναι καταρτισμένο στη χρήση συστημάτων HPCN θα καταστήσει δυνατές τις κατανεμημένες εφαρμογές σύμφωνα με τις απαιτήσεις των χρηστών. Μακροπρόθεσμος στόχος είναι η ενασχόληση με προηγμένα σύνθετα και εν τέλει πλήρη συστήματα προσομοίωσης που συνδυάζουν περισσότερους επιστημονικούς κλάδους.

Οι δραστηριότητες στις εφαρμογές διαχείρισης πληροφοριών στοχεύουν στην κατάδειξη της οικονομικής βιωσιμότητας των τεχνικών HPCH στα πεδία των σύνθετων διαδικασιών στήριξης αποφάσεων και των συναλλαγών ανοικτής γραμμής υψηλών επιδόσεων. Το σημείο εστίασης των δραστηριοτήτων καθορίζεται από την ανάγκη σύνθετων πολυλειτουργικών, προσαρμόσιμων, σε υψηλό βαθμό αξιόπιστων και ασφαλών λύσεων. Οι δραστηριότητες περιλαμβάνουν την εφαρμογή HPCN στην ανάλυση σύνθετων δεδομένων, την αποθήκευση και ανάκτηση πληροφοριών σε μεγάλες και κατανεμημένες βάσεις και την εφαρμογή διεπαφών ανθρώπου-υπολογιστή βασισμένων σε εικόνα. Μέσω ειδικών δράσεων χρειάζεται να αναπτυχθεί ευαισθησία για νέες λύσεις και προσεγγίσεις σε επίπεδο διαχείρισης.

Η τρίτη ομάδα στοχεύει στην προαγωγή της χρήσης τεχνολογιών HPCN γενικής εφαρμογής για ιδιαίτερης οικονομικής σημασίας εφαρμογές ενσωματωμένων συστημάτων, όπως ποιοτικός έλεγχος, προηγμένη επιτήρηση, σύνθετος έλεγχος και νοήμων μηχανολογικός εξοπλισμός. Στις δραστηριότητες περιλαμβάνονται επεξεργασία σύνθετου σήματος, αναγνώριση τύπου, κατανόηση και επεξεργασία εικόνας καθώς και εφαρμογές με ειδικές απαιτήσεις σε πραγματικό χρόνο. Θα υπογραμμιστεί η χρήση συστατικών στοιχείων και υποσυστημάτων εμπορευμάτων καθώς και η προδιαγραφή κατάλληλων για προτυποποίηση αρχιτεκτονικών.

Η τέταρτη ομάδα λογισμικού και τεχνολογίας συστημάτων θα στηρίξει την ανάπτυξη της νέας αυτής γενεάς συστημάτων HPCN που είναι προσανατολισμένα στο χρήστη. Οι εργασίες θα περιλάβουν δραστηριότητες σε τεχνολογίες λογισμικού, ημιαγωγών και πολυμέσων. Θα απλοποιηθεί η χρήση ευρέως φάσματος εφαρμογών, περιβαλλόντων χρηστών κατάλληλων για τη χρήση παραλλήλων, κατανεμημένων και ενσωματωμένων συστημάτων, προηγμένων αρχιτεκτονικών συστημάτων, καθώς και υποσυστημάτων, όπως εξυπηρετητές υπολογισμών και πληροφοριών και προηγμένες διεπαφές ανθρώπου-υπολογιστή, πτυχές συστημάτων γενικής χρήσεως για διαχείριση κατανεμημένων βάσεων δεδομένων και κατανεμημένη επεξεργασία. Πρόκειται επίσης να εξεταστούν δοκιμασίες της γενικής σύλληψης και της οικονομικής βιωσιμότητας νέων τρόπων υπολογιστών, περιλαμβανομένων οπτικών υπολογιστών και νευρωνικών δικτύων. Πρόκειται να προσομοιωθεί η εμφάνιση ετερογενών δικτύων πολυυπολογιστών μέσω της ανάπτυξης διεπαφών υπολογιστή-υπολογιστή και υπολογιστή-δικτύου, συμπεριλαμβανομένων των λειτουργικών πρωτοκόλλων τους καθώς και των σχετικών δραστηριοτήτων επίδειξης και επικύρωσης. Θα ενθαρρυνθούν η τυποποίηση και κοινές πρακτικές μεταξύ εκτεταμένων ομάδων χρηστών και πωλητών.

Τις συνεργασίες θα ολοκληρώσουν δραστηριότητες στήριξης για την ανάπτυξη πανευρωπαϊκού περιβάλλοντος και υποδομής HPCN με την επίτευξη κατάλληλου συντονισμού με συμπληρωματικές δραστηριότητες και προγράμματα. Στο πλαίσιο αυτό θα διοργανωθούν συντονισμένες δράσεις υπό μορφή δικτύων που αποσκοπούν στην παρακίνηση της κατάρτισης μέσω μεταφοράς έρευνας και τεχνολογίας σε βιομηχανικούς χρήστες. Θα υποστηριχθεί η εκτέλεση πειραμάτων που κατά κανόνα βασίζονται σε υφιστάμενες υποδομές και για τα οποία απαιτείται κοινοτική διάσταση, τα οποία θα βοηθήσουν τους χρήστες να αξιολογήσουν τις ευκαιρίες και να διευκολύνουν ταχύτερη υιοθέτηση και χρησιμοποίηση τεχνολογιών HPCN.

Οι δραστηριότητες Ε & ΤΑ θα συντονιστούν με συναφή έργα του προγράμματος Eureka καθώς και με εθνικά και περιφερειακά προγράμματα. Για την επιτάχυνση της εμφάνισης ευρύτερα αποδεκτών προϊόντων και τεχνολογιών HPCN θα αποκατασταθούν σύνδεσμοι και, κατά περίπτωση, ειδική συνεργασία διεθνούς επιπέδου.

ΣΤΟΧΟΘΕΤΗΜΕΝΗ ΔΕΣΜΗ: ΤΕΧΝΟΛΟΓΙΕΣ ΓΙΑ ΕΠΙΧΕΙΡΗΜΑΤΙΚΕΣ ΔΙΕΡΓΑΣΙΕΣ

Για την αύξηση της παραγωγικότητας και τη διασφάλιση ανταγωνιστικότητας, πολλές επιχειρήσεις αναδιαρθρώνουν τις επιχειρηματικές διεργασίες καταλήγοντας σε νέα διάταξη εργασιών. Κύριο χαρακτηριστικό της αναδιάρθρωσης είναι η ολοκλήρωση επιχειρηματικών διεργασιών καθ' όλη την έκταση των επιχειρηματικών λειτουργιών, ήτοι πωλήσεων, ανάπτυξης προϊόντων και χρηματοδότησης. Ένα άλλο χαρακτηριστικό είναι η αύξηση της ομαδικής εργασίας, συχνά μεταξύ διαφορετικών τμημάτων. Ένα τρίτο χαρακτηριστικό είναι η μετάβαση από υψηλού επιπέδου καταμερισμό εργασίας, που αποτελούσε τρέχον καθεστώς έως τη δεκαετία του 1980, σε ολοκλήρωση καθηκόντων, όπου διάφορα από αυτά εκτελούνται από το ίδιο άτομο. Η τεχνολογία πληροφοριών συνιστά βασικό υπόβαθρο για τις περισσότερες από τις νέες αυτές ρυθμίσεις, που κατά τα άλλα είτε δεν είναι εφικτές είτε είναι αντιοικονομικές.

Οι νέες επιχειρηματικές διεργασίες περιλαμβάνουν συχνά σύνθετες αποφάσεις, απαιτούν εμπεριστατωμένες γνώσεις, ταχεία απόκριση και συνδέονται με τη ροή των εργασιών. Πολλές από τις νέες διεργασίες έχουν ανάγκη στήριξης από νέες τεχνολογίες ή νέους συνδυασμούς τεχνολογιών 7 η ολοκλήρωση των τεχνολογιών αποτελεί την εν προκειμένω απαιτούμενη κεντρική στήριξη. Ιδιαίτερης σημασίας είναι εργαλεία για τη στήριξη συλλογικής εργασίας και διαχείρισης εγγράφων. Υφίστανται σημαντικά περιθώρια βελτιώσεων της απόδοσης ιδίως των υπηρεσιών διαχείρισης εγγράφων.

Στόχος της εστιασμένης δέσμης είναι ουσιαστικά η αύξηση της συμμετοχής των ΤΠ στην αποτελεσματικότητα των οργανισμών μέσω, πρώτον, βελτίωσης του επιπέδου κατανόησης της βέλτιστης πρακτικής στη χρήση ΤΠ σε επιχειρηματικές διεργασίες και, δεύτερον, μέσω ανάπτυξης των υποκείμενων τεχνολογιών που θα στηρίξουν τις νέες οργανωτικές εξελίξεις. Η δέσμη θα κατευθύνεται από τις εφαρμογές και θα χρησιμοποιήσει την εστίαση αυτή για την ολοκλήρωση τεχνολογιών από διάφορες περιοχές του ειδικού προγράμματος, καθώς και για την ανάπτυξη συμπληρωματικών νέων τεχνολογιών. Οι χρήστες θα διαδραματίσουν μείζονα ρόλο στη δέσμη, παρέχοντας προσανατολισμό για την αποδοτική χρήση ΤΠ. Η δέσμη βασίζεται στις εργασίες στήριξης ΤΠ για επιχειρηματικές διεργασίες που έχουν εκτελεστεί σε προηγούμενες φάσεις του προγράμματος Esprit. Θα υπάρξει στενός συντονισμός με εργασίες που διεξάγονται στα προγράμματα τηλεματικής και τηλεπικοινωνιών.

Η έρευνα ΤΠ για επιχειρηματικές διεργασίες είναι πολυεπιστημονική, και περιλαμβάνει κατάρτιση μοντέλων επιχειρηματικών διεργασιών, «τεχνολογία» της οργάνωσης, αρχιτεκτονική διεργασιών πληροφοριών και επικοινωνιών εντός της επιχείρησης, ολοκλήρωση συστατικών στοιχείων λογισμικού για απαιτήσεις επιχειρήσεων καθώς και ολοκλήρωση της διαχείρισης εγγράφων σε οργανισμούς και δημόσιες υπηρεσίες που χρησιμοποιούν πολλές γλώσσες εργασίας. Μέρος της έρευνας θα αποτελέσουν επίσης υφιστάμενες διαφορές μεταξύ χωρών στην επιχειρηματική οργάνωση και τις σχετικές πρακτικές, καθώς και στους τρόπους οργάνωσης ΤΠ.

Η Ε & ΤΑ για τεχνολογίες που στηρίζουν τις επιχειρηματικές διεργασίες θα έχει προσέγγιση προσανατολισμένη και κατευθυνόμενη από τις εφαρμογές, η οποία θα καταλήξει στην ολοκλήρωση διαφόρων τεχνολογιών. Θα ακολουθηθούν επίσης μέθοδοι ολοκλήρωσης με υφιστάμενες εφαρμογές και δεδομένα των επιχειρήσεων. Θα εκτελεστεί συμπληρωματική έρευνα σε συλλογική εργασία και διαχείριση εγγράφων με υποστήριξη υπολογιστή.

Για τη στήριξη των νέων μορφών αυτοματισμού των επιχειρηματικών διαδικασιών απαιτούνται νέες προσεγγίσεις για την ολοκλήρωση και την ανάπτξυη λογισμικού, συμπεριλαμβανομένων της ολοκλήρωσης του προσανατολισμού σε αντικείμενα-στόχους, των συστημάτων βάσης γνώσεων, των διεπαφών γραφικών των χρηστών καθώς και των κατανεμημένων Η/Υ. Απαιτείται επίσης η ολοκλήρωση με λοιπές τεχνολογίες τηλεδιασκέψεων, χωρικών συστημάτων πληροφοριών όπως τα γεωγραφικά συστήματα πληροφοριών, και κινητών τεχνολογιών. Για το σκοπό αυτό, απαιτείται στενή σχέση με τις εργασίες που εκτελούνται σε άλλα μέρη του προγράμματος ΤΠ επί μεθόδων και εργαλείων καθώς και επί συστημάτων γνώσεων. Θα εκτελεστούν επίσης οι κατάλληλες εργασίες για πρότυπα.

Η έρευνα στην περιοχή συλλογικής εργασίας με στήριξη υπολογιστών (CSCW) στοχεύει στην εφαρμογή ΤΠ για τη βελτίωση της διαπροσωπικής αλληλεπίδρασης και συνεργασίας στο εσωτερικό της επιχείρησης. Οι εφαρμογές της CSCW στηρίζουν χρήστες που συνεργάζονται, ταυτόχρονα ή επάλληλα, σε έργα εντός κατανεμημένου περιβάλλοντος και σε ετερογενή συστήματα μηχανικού και λογισμικού. Η Ε & ΤΑ καλύπτει εργαλεία, πρότυπα και βιβλιοθήκες αντικειμένων για τη δημιουργία και κατά παραγγελία κατασκευή εφαρμογών CSCW, λαμβάνοντας υπόψη την κινητικότητα των χρηστών, ευέλικτες μορφές εργασίας καθώς και τη χρήση υφισταμένων συστημάτων πληροφοριών. Σε ειδικά ερευνητικά πεδία περιλαμβάνεται η συνεργασία κατά τη συγγραφή, η στήριξη ομαδικών αποφάσεων, ηλεκτρονικές συνεδριάσεις καθώς και κοινή καταμερισμένη εργασία.

Στην περιοχή της διαχείρισης εγγράφων θα αναληφθεί σειρά ερευνητικών δραστηριοτήτων. Οι εργασίες για τη δημιουργία εγγράφων θα ασχοληθούν με τη δημιουργία εγγράφων πολυμέσων με συλλογικό και καταμερισμένο τρόπο, με χρήση ανόμοιων εργαλείων και συστημάτων, με ένταξη υφισταμένων εγγράφων, συμπεριλαμβανομένης της μετατροπής παλαιών εγγράφων επί χάρτου σε ηλεκτρονική μορφή, και με τη συγκρότηση σύνθετων εγγράφων. Ορισμένες πτυχές τεχνικών ανάπτυξης του λογισμικού είναι σημαντικές για τον έλεγχο των εκδόσεων, τη διαχείριση της λογικής συνάφειας και τη συνδρομή συντήρηση-μηχανολογία. Στις εργασίες θα περιληφθούν επίσης ευέλικτη και έγκαιρη παραγωγή και εκτύπωση εγγράφων καθώς και τη σχέση μεταξύ εγγράφων και μηχανισμών διανομής, όπως οι υπηρεσίες ηλεκτρονικού ταχυδρομείου και τηλεομοιοτυπίας. Θα αναπτυχθούν νέες, πλέον εύχρηστες, μορφές πρόσβασης στην περιοχή της αποθήκευσης και ανάκτησης εγγράφων, παράλληλα με νέους τρόπους οργάνωσης της αποθήκευσης, της αρχειοθέτησης και της συσσώρευσης εγγράφων, καθώς και τεχνικές για την ανάκτηση τμημάτων εγγράφων, όπως εικονογραφήσεων, αποσπασμάτων, υποπαραγράφων και σημειώσεων.

Θα πραγματοποιηθούν πρότυπα πειράματα, από κοινού με δραστηριότητες στο πεδίο της βέλτιστης πρακτικής. Οι εργασίες θα στοχεύουν στην επιτάχυνση της εκμάθησης των βέλτιστων μορφών ολοκλήρωσης των διαφόρων τεχνολογιών στις επιχειρηματικές διαδικασίες. Προβλέπεται η εκμάθηση, τόσο από πλευράς χρηστών όσο και από πλευράς φορέων παροχής τεχνολογίας, με προεξάρχοντα το ρόλο των χρηστών. Θα διερευνηθούν μέθοδοι ελαχιστοποίησης του αντιληπτού κινδύνου των χρηστών κατά τη θέσπιση και εφαρμογή των νέων τεχνολογιών.

ΣΤΟΧΟΘΕΤΗΜΕΝΗ ΔΕΣΜΗ: ΟΛΟΚΛΗΡΩΣΗ ΣΤΗ ΜΕΤΑΠΟΙΗΣΗ

Για μια οικονομία με υψηλούς μισθούς η απασχόληση στον παραγωγικό τομέα βασίζεται στην ταχεία μετατόπιση προς την κατεύθυνση προϊόντων τεχνολογίας με υψηλό μηχανολογικό περιεχόμενο ή προστιθέμενη αξία, καθώς και στην ικανότητα των κατασκευαστών για βέλτιστη λειτουργία σε ένα δυναμικά μεταβαλλόμενο παγκόσμιο δίκτυο επιχειρησιακών εταίρων, προμηθευτών, πελατών και ερευνητών. Η εις βάθος αναδιάρθρωση που λαμβάνει χώρα σε ολόκληρη τη βιομηχανία δημιουργεί το κλίμα και τις ευκαιρίες για τη μεταβολή αυτή. Νέα κατασκευαστικά υποδείγματα εμφανίζονται για τη στήριξη μιας ομαλότερης και περισσότερο ευέλικτης προσθήκης: οι συλλογικές αλυσίδες εφοδιασμού, οι νοήμονες μεταποιητικές διαδικασίες, η συλλογική εργασία επιβάλλουν όλες τη διαθεσιμότητα προηγμένων ΤΠ και επικοινωνιών.

Οι προηγούμενες εργασίες βασίστηκαν στην αντίληψη της ολοκλήρωσης παραδοσιακών λειτουργιών μηχανολογίας. Αυτές οι «ολοκληρωμένες σε υπολογιστή» τεχνολογίες της δεκαετίας του '80 έχουν ωριμάσει τώρα επαρκώς, ώστε να είναι δυνατή η κατάντη εκμετάλλευσή τους σε βιομηχανικό περιβάλλον. Εμφανίζεται τώρα ένα νέο ήθος εργασίας που διαπερνά όλες τις επιχειρησιακές διεργασίες συμπεριλαμβανομένης της μεταποίησης και μηχανολογίας 7 προς τούτο απαιτούνται προηγμένη τεχνολογία πληροφοριών και επικοινωνίας (ΤΠΕ) και καθορίζονται, αντίστοιχα, νέες ανάντη αναπτύξεις ΤΠΕ. Οι προηγμένες αναπτύξεις ΤΠΕ πρέπει να επηρεαστούν κατά τη σύλληψη και έναρξή τους, ώστε να προσφέρουν καλές υπηρεσίες στην ευρωπαϊκή βιομηχανική ανταγωνιστικότητα και την ποιότητα ζωής του βιομηχανικού εργάτη.

Ο στόχος των δραστηριοτήτων στον τομέα αυτό είναι να δράσουν, μέσω της ανάπτυξης προηγμένων τεχνολογιών πληροφοριών, ως καταλύτης για τις μεταβολές αυτές και, σε συντονισμό με το πρόγραμμα για τις βιομηχανικές τεχνολογίες και τις τεχνολογίες υλικών, να συμβάλλουν στην αύξηση της ανταγωνιστικότητας στις βιομηχανίες μεταποίησης, μηχανολογίας και διεργασιών μέσω βελτίωσης της ποιότητας των προϊόντων, του κόστους και του χρόνου έως τη διάθεση στην αγορά, ανταποκρινόμενες ταυτόχρονα στις περιβαλλοντικές προκλήσεις του 21ου αιώνα.

Οι βασικές τεχνολογίες γενικής χρήσεως στο πεδίο των ΤΠΕ αναπτύσσονται ανεξάρτητα με υψηλές ταχύτητες και η ανάληψη και ένταξή τους θα εξαρτηθεί από την ταχύτητα με την οποία μπορούν να ολοκληρωθούν μέσα σε ένα επιχειρησιακό περιβάλλον. Η αρχιτεκτονική μελλοντικών συστημάτων πρέπει να υφίσταται συνεχή ανασχεδιασμό με σκοπό να καταστήσει δυνατό στους χρήστες να δρέψουν τα οφέλη προηγμένων αναπτύξεων ΤΠΕ, ενώ πρέπει ταυτόχρονα να καθοριστούν διαδρομές μετάβασης με σκοπό την προστασία των επενδύσεων που έχουν πραγματοποιηθεί έως τώρα. Οι εργασίες θα προσεγγίσουν και θα ολοκληρώσουν βασικές τεχνολογίες στη μηχανολογία λογισμικού, τα ανοικτά συστήματα, το σχεδιασμό με τη βοήθεια υπολογιστών, την κατάρτιση μοντέλων για δεδομένα και το σχεδιασμό βάσεων δεδομένων, τη μικροηλεκτρονική, τα μικροσυστήματα και, επιλεκτικά, τη μηχατρονική.

Η υλοποίηση επιχειρηματικών στρατηγικών που βασίζονται σε νέα υποδείγματα κατασκευής απαιτεί, για μεμονωμένες εταιρείες, επαναδιατύπωση των δομικών μονάδων που χρησιμοποιούνται για την ανάπτυξη συστημάτων στήριξης ΤΠ για τη μεταποιητική βιομηχανία και τη βιομηχανία διεργασιών. Θα υποστηριχθούν διατομεακές και πολυεπιστημονικές πρωτοβουλίες ώστε να επιληφθούν προβλημάτων γενικού χαρακτήρα, λαμβάνοντας ταυτόχρονα υπόψη τις ειδικές βιομηχανικές απαιτήσεις και την ποιότητα ζωής. Οι πρωτοβουλίες αυτές θα επιφέρουν οφέλη σε όλη την έκταση του βιομηχανικού φάσματος.

Οι εργασίες θα συγκεντρωθούν στην εξεύρεση νέων λύσεων ΤΠΕ σε τρεις τεχνικές περιοχές με τη στήριξη προκανονιστικών και συνεργατικών δραστηριοτήτων.

Οι εργασίες στο πλαίσιο ολοκλήρωσης επιχειρήσεων θα συγκεντρωθούν στην παροχή μεθόδων και εργαλείων για την υποστήριξη μελέτης και σχεδιασμού συστημάτων δομοστοιχείων για τα συστήματα ΤΠΕ που υποστηρίζουν τις μεταποιητικές και τις επιχειρήσεις παραγωγής. Θα ενθαρρυνθούν οι προσπάθειες χρηστών και πωλητών για την επίτευξη συναίνεσης σε απαιτήσεις και λειτουργικές προδιαγραφές για τα συστατικά μέρη των συστημάτων αυτών και θα υποστηριχθούν προηγμένες εφαρμογές που στοχεύουν στον έλεγχο καταλληλότητας και τη δοκιμή των αποτελεσμάτων.

Οι εργασίες στο πεδίο της κατάρτισης μοντέλων για ολοκληρωμένα δεδομένα παραγωγής θα συγκεντρωθούν στη μορφοποίηση και τυποποίηση των δομών δεδομένων που χρησιμοποιούνται για την περιγραφή προϊόντων και των συστατικών μερών τους, επεκτείνοντας έτσι τη λειτουργικότητα των συστημάτων για την κατάρτιση μοντέλων δεδομένων παραγωγής σε υψηλότερο σημασιολογικό επίπεδο, περιλαμβανόμενης της παρουσίασης και διάδοσης γνώσεων. Τούτο θα επιτρέψει την υποστήριξη από κοινή πλατφόρμα των λειτουργιών συντήρησης για ολόκληρη τη διάρκεια ζωής προϊόντων και διεργασιών.

Τόσο η παραγωγικότητα της κατασκευής και των συστημάτων παραγωγής όσο και η ικανότητά τους για ασφαλή λειτουργία και χωρίς κινδύνους για την ανθρώπινη ζωή ή το περιβάλλον εξαρτώνται από την ποιότητα των συστημάτων ελέγχου τους. Οι εργασίες σε θέματα νοήμονος ελέγχου θα συγκεντρωθούν στην ανάπτυξη και ολοκλήρωση κατανεμημένων ιεραρχικών συστημάτων ελέγχου, αρχίζοντας από το επίπεδο αισθητήρων και επενεργητών, συνεχίζοντας με τον έλεγχο της παραγωγικής διαδικασίας και διαλαμβάνοντας, σε υψηλότερο επίπεδο, ζητήματα ροής εμπορευμάτων και εντολών μέσα σε ολόκληρα εργοστάσια ή μονάδες καθώς επίσης και σε όλη την έκταση της αλυσίδας του λογιστικού-οργανωτικού εφοδιασμού.

Ο αριθμός αφομοίωσης της τεχνολογίας που αναπτύσσεται στις τρεις παραπάνω περιοχές εξαρτάται σε μεγάλο βαθμό από την ταχύτητα επίτευξης συμφωνίας σχετικά με πρότυπα για τη χρήση των νεοεμφανιζομένων τεχνολογιών. Θα ληφθούν μέτρα για να καταστήσουν δυνατό τον πειραματισμό με νεοεμφανιζόμενα πρότυπα, ενώ θα αποκατασταθεί στενή σχέση μεταξύ χρηστών και πωλητών για την επιτάχυνση αυτής της διαδικασίας. Θα ληφθούν μέτρα για τη στήριξη της διάδοσης βέλτιστων πρακτικών σε όλες τις περιοχές της Κοινότητας με σκοπό τη στήριξη των ευρωπαϊκών επιχειρήσεων που συνεργάζονται και που συμμετέχουν στο διεθνή ανταγωνισμό. Επιτυγχάνεται, αναλόγως, κατάλληλος συντονισμός και συνεργασία με κράτη μέλη και διεθνείς πρωτοβουλίες.

ΠΑΡΑΡΤΗΜΑ ΙΙ

>ΘΕΣΗ ΠΗΝΑΚΑ>

ST: Τεχνολογίες λογισμικού

TCS: Τεχνολογίες για κατασκευαστικά στοιχεία και υποσυστήματα

MT: Τεχνολογίες πολλαπλών μέσων

LTR: Μακροπρόθεσμη έρευνα

OMI: Πρωτοβουλία ανοικτών συστημάτων μικροεπεξεργαστών

HPCN: Υπολογιστές και δίκτυα υψηλών επιδόσεων

TBP: Τεχνολογίες για επιχειρηματικές διεργασίες

HM: Ολοκλήρωση στη μεταποίηση

Ο πίνακας παρουσιάζει την ενδεικτική κατανομή ποσών στις αντίστοιχες περιοχές τεχνολογίας, τη μακροπρόθεσμη έρευνα και τις στοχοθετημένες δέσμες.

Η αριστερή στήλη παρουσιάζει την ενδεικτική κατανομή ποσών στους αντίστοιχους χώρους τεχνολογίας. Οι πέντε κεντρικές στήλες παρουσιάζουν για κάθε στοχοθετημένη δέσμη την ενδεικτική κατανομή κονδυλίων προκειμένου να εκτελεστούν εργασίες με εστία εφαρμογής και για κάθε δέσμη και για μακροπρόθεσμη έρευνα την ενδεικτική κατανομή ποσών προκειμένου να εκτελεστούν εργασίες που σχετίζονται με κάθε μία από τις αντίστοιχες τεχνολογίες. Τα σύνολα για κάθε δέσμη και για μακροπρόθεσμη έρευνα παρουσιάζονται στην κάτω σειρά. Η δεξιά στήλη παρουσιάζει τα γενικά σύνολα για τις εργασίες με εστία εφαρμογής και για εργασίες που σχετίζονται με τις αντίστοιχες τεχνολογίες.

Η κατανομή μεταξύ των διαφόρων τίτλων δεν αποκλείει τη δυνατότητα ορισμένα έργα να υπάγονται σε διάφορους τίτλους.

(1) Από το οποίο ποσοστό 4,2 % προορίζεται για τις δαπάνες προσωπικού και ποσοστό 3 % για τις δαπάνες διοικητικής λειτουργίας.

(2) Τουλάχιστον 2 % των συνολικών πιστώσεων πρόκειται να δαπανηθεί σε δραστηριότητες κατάρτισης που διεξάγονται ως τμήμα του προγράμματος.

(3) 19 εκατ. Ecu από τις συνολικές πιστώσεις πρόκειται να δαπανηθεί σε δραστηριότητες διάδοσης αποτελεσμάτων και βελτιστοποίησης που διεξάγονται στο πλαίσιο των άλλων δραστηριοτήτων του προγράμματος ή σε σύνδεση με αυτές.

(4) Ποσό 21 εκατ. Ecu, το οποίο αντιστοιχεί στη διαφορά μεταξύ του ποσού που κρίνεται αναγκαίο για το παρόν πρόγραμμα και εκείνου που προβλέπεται στο τέταρτο πρόγραμμα-πλαίσιο για τις τεχνολογίες πληροφοριών, εγγράφεται στο «ειδικό πρόγραμμα Ε & ΤΑ προς εκτέλεση αφενός με άμεσες ενέργειες και αφετέρου με δραστηριότητες επιστημονικής/τεχνικής στήριξης που εντάσσονται στο πλαίσιο μιας ανταγωνιστικής προσέγγισης».

ΠΑΡΑΡΤΗΜΑ ΙΙΙ

ΤΡΟΠΟΣ ΕΚΤΕΛΕΣΗΣ ΤΟΥ ΠΡΟΓΡΑΜΜΑΤΟΣ

1. Ο τρόπος χρηματοδοτικής συνεισφοράς της Κοινότητας προβλέπεται στο παράρτημα IV της απόφασης για το τέταρτο πρόγραμμα-πλαίσιο.

Οι λεπτομέρειες της συμμετοχής των επιχειρήσεων, των ερευνητικών κέντρων και των πανεπιστημίων καθώς και ο τρόπος διάδοσης των αποτελεσμάτων προσδιορίζονται στα μέτρα που προβλέπονται από το άρθρο 130 Ι.

Παρ' όλα αυτά, στην εκτέλεση του παρόντος προγράμματος έχουν εφαρμογή οι ακόλουθες διευκρινίσεις:

1.1. Δικαίωμα συμμετοχής στο πρόγραμμα, με χρηματοδοτική ενίσχυση από την Κοινότητα, έχουν:

α) όλα τα νομικά πρόσωπα που εδρεύουν και ασκούν κανονικά δραστηριότητες Ε & Α

- στην Κοινότητα, ή

- σε τρίτη χώρα, που έχει συνδεθεί εξ ολοκλήρου ή εν μέρει με την εφαρμογή του συγκεκριμένου προγράμματος, μετά από συμφωνία μεταξύ αυτής και της Επιτροπής 7

β) το Κοινό Κέντρο Ερευνών.

1.2. Δικαίωμα συμμετοχής στο πρόγραμμα, χωρίς χρηματοδοτική ενίσχυση από την Κοινότητα και με την προϋπόθεση ότι η συμμετοχή τους παρουσιάζει ενδιαφέρον για τις κοινοτικές πολιτικές, έχουν:

α) τα νομικά πρόσωπα που εδρεύουν σε χώρα, η οποία έχει συνάψει με την Κοινότητα συμφωνία επιστημονικής και τεχνικής συνεργασίας με αντικείμενο ενέργειες καλυπτόμενες από το πρόγραμμα, με την προϋπόθεση ότι η συμμετοχή τους είναι σύμφωνη με τις διατάξεις της εν λόγω συμφωνίας 7

β) τα νομικά πρόσωπα που εδρεύουν σε ευρωπαϊκές χώρες 7

γ) οι διεθνείς οργανισμοί έρευνας.

1.3. Σε κατάλληλες ειδικές περιπτώσεις, η συμμετοχή των ευρωπαϊκών διεθνών οργανισμών μπορεί να χρηματοδοτηθεί με τους ίδιους όρους, όπως η συμμετοχή των κοινοτικών οργανισμών.

2. Το παρόν πρόγραμμα θα υλοποιηθεί με:

2.1. Χρηματοδοτική συνεισφορά της Κοινότητας σε δραστηριότητες Ε & ΤΑ, τις οποίες αναλαμβάνουν τρίτοι ή τα ινστιτούτα του ΚΚΕρ σε σύμπραξη με τρίτους:

α) Ενέργειες επιμερισμένων δαπανών, που καλύπτουν τα ακόλουθα:

- τα έργα Ε & ΤΑ που εκτελούνται από επιχειρήσεις, ερευνητικά κέντρα και πανεπιστήμια, συμπεριλαμβανομένων των κοινοπραξιών ολοκληρωμένων ενεργειών, που συνενώνουν τους φορείς αυτούς στη μελέτη θεμάτων κοινού ενδιαφέροντος,

- την τεχνολογική παρότρυνση, με την οποία επιδιώκεται η διευκόλυνση της συμμετοχής ΜΜΕ, μέσω της χορηγήσεως πριμοδότησης που καλύπτει τη διερευνητική φάση (περιλαμβανομένης της αναζητήσεως συνεταίρων) μιας δράσεως Ε & ΤΑ και μέσω της συνεργατικής έρευνας,

- την υποστήριξη της χρηματοδότησης υποδομής ή εγκαταστάσεων που είναι απαραίτητες για την υλοποίηση μιας συντονιστικής δράσης (ενισχυμένη συντονιστική δραστηριότητα) 7

β) συντονισμένες ενέργειες, οι οποίες συνίστανται στο συντονισμό, κυρίως με συντονιστικά δίκτυα, των έργων Ε & ΤΑ που χρηματοδοτούνται ήδη από δημόσιες αρχές ή ιδιωτικούς οργανισμούς. Η συντονισμένη δράση είναι επίσης δυνατόν να χρησιμεύσει στον αναγκαίο συντονισμού για τη λειτουργία των θεματικών δικτύων, τα οποία, μέσω έργων Ε & ΤΑ επιμερισμένων δαπανών (πρβλ. παράγραφο 2.1 στοιχείο α) πρώτη περίπτωση), συνενώνουν κατασκευαστές, χρήστες, πανεπιστήμια και ερευνητικά κέντρα στην επιδίωξη του ίδιου τεχνολογικού ή βιομηχανικού στόχου 7

γ) ειδικά μέτρα, όπως μέτρα για την προώθηση της τυποποίησης και μέτρα για την εγκατάσταση εργαλείων γενικού προορισμού, που εξυπηρετούν τα ερευνητικά κέντρα, τα πανεπιστήμια και τις επιχειρήσεις. Η χρηματοδοτική συνεισφορά της Κοινότητας καλύπτει έως και το 100 % του κόστους των μέτρων αυτών.

2.2. Προπαρασκευαστικά και συνοδευτικά μέτρα καθώς και μέτρα στήριξης, που καλύπτουν τα ακόλουθα:

- μελέτες για τη στήριξη του παρόντος προγράμματος και την προπαρασκευή πιθανών μελλοντικών ενεργειών,

- διασκέψεις, σεμινάρια, συνέδρια πρακτικής εργασίας ή άλλες επιστημονικές ή τεχνικές συνεδριάσεις, συμπεριλαμβανομένων των συνεδριάσεων διακλαδικού ή πολυεπιστημονικού συντονισμού,

- χρήση εξωτερικής εξειδίκευσης, συμπεριλαμβανομένης της πρόσβασης σε βάσεις επιστημονικών δεδομένων,

- δραστηριότητες που αφορούν τη διάδοση και την αξιοποίηση αποτελεσμάτων, περιλαμβανομένων των επιστημονικών δημοσιεύσεων (σε συντονισμό με τις δραστηριότητες που διεξάγονται στο πλαίσιο της δράσεως 3),

- μελέτες για την εκτίμηση των κοινωνικοοικονομικών επιπτώσεων και των ενδεχόμενων τεχνολογικών κινδύνων που συνδέονται με το σύνολο των έργων του παρόντος προγράμματος, σε στενή συνεργασία με το πρόγραμμα κοινωνικοοικονομικής έρευνας με συγκεκριμένους στόχους,

- μελέτες αξιολόγησης της περιβαλλοντικής επίπτωσης των δραστηριοτήτων του παρόντος προγράμματος,

- πειραματικές και προπαρασκευαστικές δραστηριότητες συνεργασίας με τις τρίτες χώρες,

- εκπαιδευτικές δραστηριότητες σχετικές με την έρευνα που καλύπτει το πρόγραμμα,

- ανεξάρτητη αξιολόγηση (συμπεριλαμβάνονται οι μελέτες) της διαχείρισης και των επιτευγμάτων των δραστηριοτήτων του προγράμματος,

- μέτρα στήριξης της λειτουργίας δικτύων ευαισθητοποίησης και αποκεντρωμένης αρωγής υπέρ των ΜΜΕ, σε συντονισμό με την δράση Ε & ΤΑ «Ευρωδιαχείριση-έλεγχοι».

3. Οι δραστηριότητες που αφορούν τη διάδοση και την αξιοποίηση των αποτελεσμάτων οι οποίες διεξάγονται στο πλαίσιο του παρόντος προγράμματος είναι συμπληρωματικές προς εκείνες που διεξάγονται μέσω της δράσεως 3 και τίθενται σε εφαρμογή σε στενή συνεργασία με αυτήν. Οι εταίροι των έργων Ε & ΤΑ αποτελούν προνομοιούχα δίκτυα διάδοσης και αξιοποίησης αποτελεσμάτων. Πρόκειται να ενισχυθούν μέσω δημοσιεύσεων, συνδιασκέψεων, προώθησης αποτελεσμάτων, μελετών τεχνοοικονομικών δυνατοτήτων κ.λπ. Προκειμένου να διασφαλιστεί βέλτιστη εκμετάλλευση των αποτελεσμάτων, οι παράγοντες που είναι δυνατόν να ευνοούν ενδεχόμενη χρήση των αποτελεσμάτων πρέπει να λαμβάνονται υπόψη τόσο στην αρχή όσο και κατά τη διάρκεια των έργων Ε & ΤΑ.